RIALACHÁN (AE) 2021/2115Ó PHARLAIMINT NA HEORPA AGUS ÓN gCOMHAIRLE

an 2 Nollaig 2021

lena mbunaítear rialacha maidir le tacaíocht do phleananna straitéiseacha atá le tarraingt suas ag na Ballstáit faoin gcomhbheartas talmhaíochta (Pleananna Straitéiseacha CBT) agus le maoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT) agus lena n-aisghairtear Rialacháin (AE) Uimh. 1305/2013 agus (AE) Uimh. 1307/2013

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43(2) de,

Ag féachaint d'Ionstraim Aontachais 1979, agus go háirithe mír 6 de Phrótacal Uimh. 4 ar chadás atá ag gabháil leis,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón gCúirt Iniúchóirí (1),

Ag féachaint don tuairim ó Choiste Eacnamaíoch agus Sóisialta na hEorpa (2),

Ag féachaint don tuairim ó Choiste na Réigiún (3),

Ag gníomhú dóibh i gcomhréir leis an ngnáthnós imeachta reachtach (4),

De bharr an mhéid seo a leanas:

(1) I dteachtaireacht ón gCoimisiún an 29 Samhain 2017 dar teideal The Future of Food and Farming [Todhchaí an Bhia agus na Feirmeoireachta], leagtar amach na dúshláin, na cuspóirí agus na treochtaí don chomhbheartas talmhaíochta (CBT) a bheidh ann tar éis 2020. Áirítear ar na cuspóirí sin CBT a dhíriú níos mó ar thorthaí agus a dhíriú níos mó ar an margadh, borradh a chur faoin nuachóiriú agus inbhuanaitheacht, lena n-áirítear inbhuanaitheacht eacnamaíoch, shóisialta agus aeráide na limistéar talmhaíochta, foraoiseachta agus tuaithe, agus cuidiú le laghdú a dhéanamh ar an ualach riaracháin sin a bhíonn ar thairbhithe i ndáil le reachtaíocht an Aontais.

(2) Chun aghaidh a thabhairt ar ghné dhomhanda agus impleachtaí domhanda CBT, ba cheart don Choimisiún comhleanúnachas a áirithiú le beartais sheachtracha agus ionstraimí seachtracha an Aontais, go háirithe sa chomhar um fhorbairt agus sa trádáil. Le tiomantas an Aontais do chomhtháthú beartais ar mhaithe le forbairt, ní mór cuspóirí agus prionsabail na forbartha a chur san áireamh agus beartais á gceapadh aige.

(3) Ós rud é gur gá faobhar a chur ar fhreagairt CBT do na dúshláin agus na deiseanna de réir mar a thagann siad chun cinn ar an leibhéal idirnáisiúnta, ar leibhéal an Aontais, ar an leibhéal náisiúnta, réigiúnach agus áitiúil agus ar leibhéal na feirme, ní mór rialachas CBT a chomhchuibhiú agus an chaoi a sholáthraíonn sé cuspóirí an Aontais a fheabhsú agus an t-ualach riaracháin a laghdú go suntasach. Ba cheart CBT a bheith bunaithe ar fheidhmíocht a sholáthar (“an tsamhail seachadta”). Dá bhrí sin, ba cheart don Aontas na bunpharaiméadair bheartais a shocrú, amhail cuspóirí CBT agus a bhunriachtanais, agus san am céanna ba cheart freagracht níos mó a bheith ar na Ballstáit maidir leis an gcaoi a gcomhlíonann siad na cuspóirí sin agus a ngnóthaíonn siad na spriocanna sin. Le coimhdeacht fheabhsaithe, is féidir dálaí agus riachtanais áitiúla a chur san áireamh níos fearr mar aon le nádúr sonrach na gníomhaíochta talmhaíochta, a eascraíonn as struchtúr sóisialta na talmhaíochta agus as difríochtaí struchtúracha agus nádúrtha idir na réigiúin éagsúla talmhaíochta, tríd an tacaíocht a oiriúnú chun an rannchuidiú le gnóthú chuspóirí an Aontais a uasmhéadú.

(4) Tá feidhm ag rialacha cothrománacha airgeadais arna nglacadh ag Parlaimint na hEorpa agus ag an gComhairle ar bhonn Airteagal 322 den Chonradh ar Fheidhmiú an Aontais Eorpaigh (CFAE) maidir leis an Rialachán seo. Leagtar síos na rialacha sin i Rialachán (AE, Euratom) 2018/1046 ó Pharlaimint na hEorpa agus ón gComhairle (5) (“an Rialachán Airgeadais”) agus is iad na rialacha sin a chinneann, go háirithe, an nós imeachta le haghaidh an buiséad a bhunú agus a chur chun feidhme trí dheontais, soláthar, duaiseanna agus cur chun feidhme indíreach, agus foráiltear iontu do sheiceálacha ar fhreagracht na ngníomhaithe airgeadais. I gcás rialacha arna nglacadh ar bhonn Airteagal 322 CFAE, áirítear iontu freisin córas ginearálta coinníollachta chun buiséad an Aontais a chosaint.

(5) Na rialacha maidir le bearta a nascann éifeachtacht cistí ón Aontas le rialachas eacnamaíoch fónta, maidir le forbairt chríochach agus maidir le hinfheictheacht na tacaíochta ó chistí ón Aontas a leagtar síos i Rialachán (AE) 2021/1060 ó Pharlaimint na hEorpa agus ón gComhairle (6), ba cheart feidhm a bheith acu freisin maidir le tacaíocht d’fhorbairt tuaithe faoin Rialachán seo chun comhleanúnachas le cistí ón Aontas lena mbaineann maidir leis na gnéithe sin a áirithiú.

(6) Le sineirgí idir CETFT agus Fís Eorpach, a bunaíodh le Rialachán (AE) 2021/695 ó Pharlaimint na hEorpa agus ón gComhairle (7), ba cheart CETFT a spreagadh chun an úsáid is fearr a bhaint as torthaí taighde agus nuálaíochta, go háirithe na torthaí sin a thagann as tionscadail arna gcistiú le Fís Eorpach agus leis an gComhpháirtíocht Eorpach Nuálaíochta um tháirgiúlacht agus inbhuanaitheacht talmhaíochta (CEN), as a dtiocfaidh nuálaíochtaí san earnáil feirmeoireachta agus sna ceantair thuaithe.

(7) I bhfianaise a thábhachtaí atá sé dul i ngleic le cailliúint shuntasach na bithéagsúlachta, ba cheart, leis an tacaíocht faoin Rialachán seo, rannchuidiú le gníomhaíocht bhithéagsúlachta a phríomhshruthú i mbeartais an Aontais agus le gnóthú na huaillmhéine foriomláine 7,5 % den chaiteachas bliantúil faoin gcreat airgeadais ilbhliantúil (CAI) a chur ar fáil le haghaidh cuspóirí bithéagsúlachta in 2024 agus 10 % den chaiteachas bliantúil faoi CAI a chur ar fáil le haghaidh cuspóirí bithéagsúlachta in 2026 agus 2027.

(8) Ba cheart an tsolúbthacht a thabhairt do na Ballstáit sainmhínithe agus coinníollacha áirithe a shonrú ina bPleananna Straitéiseacha CBT. Chun cothrom na Féinne a áirithiú, ní mór, áfach, creat áirithe a leagan síos ar leibhéal an Aontais ina mbeidh na heilimintí comhchoiteanna riachtanacha a bheidh le cur san áireamh sna sainmhínithe agus sna coinníollacha sin (“sainmhínithe creata”).

(9) Chun feabhas a chur ar ról na talmhaíochta maidir le hearraí poiblí a sholáthar, ní mór sainmhíniú creata iomchuí a bhunú maidir le “gníomhaíocht talmhaíochta”. Thairis sin, chun a áirithiú go mbeidh an tAontas in ann a oibleagáidí idirnáisiúnta a chomhlíonadh maidir le tacaíocht intíre mar a leagtar amach i gComhaontú na hEagraíochta Domhanda Trádála maidir leis an Talmhaíocht, agus go háirithe go leanfar d'fhógra a thabhairt maidir leis an tacaíocht bhunúsach ioncaim i dtaobh na hinbhuanaitheachta agus cineálacha idirghabhála gaolmhara a bheith ina dtacaíocht “Bosca Glas”, nach bhfuil aon éifeacht a shaobhann trádáil nó aon éifeacht ar an táirgeadh aici, nó, ar a mhéad, a bhfuil éifeacht an-íseal den sórt sin aici, ba cheart a fhoráil, leis an sainmhíniú creata ar “gníomhaíocht talmhaíochta”, do tháirgeadh táirgí talmhaíochta agus do chothabháil an limistéir talmhaíochta, lena bhfágtar an rogha idir an dá chineál gníomhaíochta sin d’fheirmeoirí. Chun dul in oiriúint do dhálaí áitiúla, ba cheart do na Ballstáit an sainmhíniú iarbhír ar “gníomhaíocht talmhaíochta” agus ar na coinníollacha ábhartha a leagan síos ina bPleananna Straitéiseacha CBT.

(10) Ar mhaithe le heilimintí riachtanacha ar fud an Aontais a choinneáil chun an inchomparáideacht idir cinntí na mBallstát a áirithiú, gan teorainn a chur le hiarrachtaí na mBallstát agus iad ag iarraidh cuspóirí an Aontais a ghnóthú, ba cheart sainmhíniú creata ar “limistéar talmhaíochta” a leagan amach. Ba cheart na sainmhínithe gaolmhara ar “talamh arúil”, “barra buana” agus “féarthailte buana” a leagan amach ar bhealach leathan ionas go mbeidh Ballstáit in ann sainmhínithe a shonrú tuilleadh de réir a ndálaí áitiúla.

(11) Ba cheart an sainmhíniú creata ar “talamh arúil” a leagan síos ar bhealach lena gcuirfear ar chumas na mBallstát foirmeacha éagsúla táirgthe a chur san áireamh agus lena n-éilítear limistéir de thalamh atá gan chur a chur san áireamh chun cineál díchúpláilte na n-idirghabhálacha a áirithiú.

(12) Ba cheart limistéir a úsáidtear le haghaidh táirgeachta go hiarbhír agus na limistéir sin nach n-úsáidtear le haghaidh táirgeachta, mar aon le plandlanna agus roschoillte gearruainíochta a bheidh le sainiú ag na Ballstáit, a chur san áireamh sa sainmhíniú creata ar “barra buana”.

(13) Ba cheart an sainmhíniú creata ar “fhéarthailte buana” a leagan síos ar bhealach nach n-eisiafar speicis eile in-innilte i gcásanna inarb iad féara agus foráiste luibheach eile atá ceannasach. Ba cheart freisin go gcuirfeadh sé ar chumas na mBallstát critéir bhreise a shonrú agus speicis seachas féara nó foráiste luibheach eile lena bhféadfaí beatha ainmhithe a tháirgeadh, bíodh nó ná bíodh siad in úsáid le haghaidh na táirgeachta iarbhír. Leis sin, d’fhéadfaí speicis a chuimsiú inar féidir codanna den phlanda, amhail duilleoga, bláthanna, gais nó torthaí, a innilt go díreach nó nuair a thiteann siad ar an talamh. Ba cheart do na Ballstáit a bheith in ann a chinneadh freisin an gcuirfear teorainn leis an talamh i gcás nach bhfuil féara agus foráiste luibheach eile ceannasach nó i láthair i limistéir innilte, lena n-áirítear é a theorannú do thalamh atá ina chuid de chleachtais áitiúla sheanbhunaithe.

(14) Ba cheart a áirithiú leis na sainmhínithe creata ar “limistéar talmhaíochta” go gcumhdaíonn na Ballstáit córais agrafhoraoiseachta, i gcás ina bhfástar crainn i ndáileachtaí talmhaíochta ar a ndéantar gníomhaíochtaí talmhaíochta chun úsáid inbhuanaithe na talún a fheabhsú.

(15) Chun deimhneacht dhlíthiúil a áirithiú go n-íocfar as an tacaíocht i leith limistéar talmhaíochta atá ar fáil don fheirmeoir agus ar a bhfuil gníomhaíocht talmhaíochta á déanamh, ba cheart sainmhíniú creata ar “heicteár incháilithe” ina bhfuil na heilimintí riachtanacha a leagan amach. Go háirithe, ba cheart do na Ballstáit na coinníollacha a shocrú faoina gcinnfear an bhfuil an talamh ar fáil don fheirmeoir. I bhfianaise na dóchúlachta go mbainfí úsáid ócáideach shealadach as talamh talmhaíochta le haghaidh gníomhaíocht nach bhfuil fíorthalmhaíoch agus i bhfianaise go bhféadfadh gníomhaíochtaí neamhthalmhaíocha áirithe rannchuidiú le héagsúlú ioncaim na ngabháltas talmhaíochta, ba cheart do na Ballstáit coinníollacha iomchuí a leagan síos chun limistéir a úsáidtear le haghaidh gníomhaíochtaí neamhthalmhaíocha freisin a áireamh mar heicteáir incháilithe.

(16) I bhfianaise arduaillmhian chomhshaoil CBT, níor cheart an limistéar incháilithe a laghdú mar thoradh ar chur chun feidhme rialacha áirithe coinníollachta agus na scéimeanna aeráide, comhshaoil agus leasa ainmhithe (“éiciscéimeanna”) faoi íocaíochtaí díreacha. Níor cheart limistéir talmhaíochta teacht le bheith neamh-incháilithe le haghaidh íocaíochtaí díreacha de bharr iad a bheith á saothrú le táirgí neamhthalmhaíochta trí bhíthin riascshaothraithe faoi scéimeanna de chuid an Aontais nó faoi scéimeanna náisiúnta lena rannchuidítear le cuspóir comhshaoil amháin nó níos mó de chuid an Aontais nó cuspóir amháin nó níos mó de chuid an Aontais a bhaineann leis an aeráid a ghnóthú. Ina theannta sin, ba cheart limistéir talmhaíochta a bheith incháilithe i gcónaí d’íocaíochtaí díreacha nuair atá siad faoi réir riachtanais áirithe de chuid an Aontais a bhaineann le cosaint an chomhshaoil, nó nuair atá siad foraoisithe faoi bhearta forbartha tuaithe, lena n-áirítear iad sin atá foraoisithe faoi na scéimeanna náisiúnta comhlíontacha, nó limistéir atá faoi ghealltanais áirithe cur i leataobh.

(17) Agus an gá atá le simpliú á chur san áireamh, ba cheart cead a bheith ag na Ballstáit a chinneadh, maidir le gnéithe tírdhreacha nach gcuireann isteach ar bhealach suntasach ar fheidhmíocht na gníomhaíochta talmhaíochta ar dháileacht, go leanfaidh siad de bheith ina gcuid den limistéar incháilithe. Agus limistéar incháilithe na bhféarthailte buana á ríomh agus na limistéir ina bhfuil gnéithe neamh-incháilithe á n-asbhaint, ba cheart cead a bheith ag na Ballstáit modheolaíocht shimplithe a chur i bhfeidhm.

(18) I ndáil leis na limistéir a úsáidtear chun cnáib a tháirgeadh, chun an tsláinte phoiblí a chosaint agus comhleanúnachas le corpais dlí eile a áirithiú, ba cheart úsáid síolta de chineálacha cnáibe inar lú an méid teitrihidreacannaibionóil ná 0,3 % a bheith san áireamh sa sainmhíniú ar “heicteár incháilithe”.

(19) D'fhonn feidhmíocht CBT a fheabhsú tuilleadh, ba cheart an tacaíocht ioncaim a spriocdhíriú ar fheirmeoirí gníomhacha. Chun cur chuige comhchoiteann a áirithiú ar leibhéal an Aontais, ba cheart sainmhíniú creata ar “feirmeoir gníomhach” ina bhfuil na heilimintí riachtanacha a leagan amach. Ba cheart do na Ballstáit a chinneadh ina bPleananna Straitéiseacha CBT, ar bhonn coinníollacha oibiachtúla, na feirmeoirí a mheastar a bheith ina bhfeirmeoirí gníomhacha. Chun an t-ualach riaracháin a laghdú, ba cheart cead a bheith ag na Ballstáit íocaíochtaí díreacha a dheonú d’fheirmeoirí beaga a chuireann le beogacht na gceantar tuaithe agus liosta diúltach de ghníomhaíochtaí neamhthalmhaíochta a bhunú ar gnách go mbíonn na gníomhaíochtaí talmhaíochta an-bheag i gcomparáid leo. Níor cheart gurbh é an liosta diúltach an t-aon bhealach amháin chun an sainmhíniú a chinneadh ach ba cheart é a úsáid mar uirlis chomhlántach chun cuidiú leis na gníomhaíochtaí neamhthalmhaíochta sin a shainaithint, gan dochar don cheart atá ag na daoine lena mbaineann a chruthú go gcomhlíonann siad critéir an tsainmhínithe ar “feirmeoir gníomhach”. Chun ioncam níos fearr a áirithiú, creatlach shocheacnamaíoch na limistéar tuaithe a neartú nó cuspóirí gaolmhara a shaothrú, níor cheart, leis an sainmhíniú ar “feirmeoir gníomhach”, bac a chur ar thacaíocht a thabhairt d’fheirmeoirí ilghníomhacha nó páirtaimseartha a bhíonn i mbun gníomhaíochtaí neamhthalmhaíochta eile sa bhreis ar an bhfeirmeoireacht.

(20) Chun an comhsheasmhacht idir na cineálacha idirghabhála ar íocaíochtaí díreacha iad agus na cineálacha idirghabhála ar forbairt tuaithe iad a áirithiú agus aghaidh á tabhairt ar chuspóir na hathnuachana ó ghlúin go glúin, ba cheart sainmhíniú creata ar “feirmeoir óg” ina bhfuil na heilimintí riachtanacha a leagan amach ar leibhéal an Aontais.

(21) Chun an chomhsheasmhacht idir na cineálacha idirghabhála ar íocaíochtaí díreacha iad agus na cineálacha idirghabhála ar forbairt tuaithe iad a áirithiú agus aghaidh á tabhairt ar an gcuspóir an fhorbairt gnó a éascú i gceantair thuaithe, ba cheart sainmhíniú creata ar “feirmeoir nua” ina bhfuil eilimintí comhchoiteanna a leagan amach ar leibhéal an Aontais.

(22) Chun bunús a chur le cuspóirí CBT arna mbunú le hAirteagal 39 CFAE, agus chun a áirithiú go rachaidh an tAontas i ngleic go leordhóthanach leis na dúshláin is déanaí atá roimhe, is iomchuí foráil a dhéanamh maidir le cuspóirí ginearálta lena léirítear na treochtaí a thugtar sa teachtaireacht maidir le “Todhchaí an Bhia agus na Feirmeoireachta”. Ba cheart tacar cuspóirí sonracha a shainiú tuilleadh ar leibhéal an Aontais agus ba cheart do na Ballstáit iad a chur i bhfeidhm ina bPleananna Straitéiseacha CBT, ag cur san áireamh gur earnáil í an talmhaíocht sna Ballstáit a bhfuil dlúthbhaint aici leis an ngeilleagar ina iomláine. Agus cothromaíocht idir na gnéithe den fhorbairt inbhuanaithe á fáil, i gcomhréir leis an measúnú tionchair, ba cheart, leis na cuspóirí sonracha sin, cuspóirí ginearálta CBT a aistriú ina dtosaíochtaí nithiúla agus reachtaíocht ábhartha an Aontais a chur san áireamh, go háirithe i ndáil leis an aeráid, leis an bhfuinneamh agus leis an gcomhshaol.

(23) Ionas go mbeidh CBT níos cliste, níos nuachóirithe agus níos inbhuanaithe, ní mór dó dul i ngleic leis an taighde agus an nuálaíocht chun freastal ar ilfheidhmiúlacht chórais talmhaíochta, foraoiseachta agus bhia an Aontais, trí infheistíocht a dhéanamh san fhorbairt theicneolaíoch agus sa digitiú, agus feabhas a chur ar ghlacadh agus úsáid éifeachtach teicneolaíochtaí, teicneolaíochtaí digiteacha go háirithe, agus ar an rochtain ar eolas neamhchlaonta fónta ábhartha nua agus comhroinnt mhéadaithe an eolais sin.

(24) Ní mór don Aontas earnáil talmhaíochta atá nua-aimseartha, iomaíoch, athléimneach agus éagsúlaithe a chothú, earnáil a bhainfidh tairbhe as táirgeadh ar ardchaighdeán agus éifeachtúlacht acmhainní agus lena n-áiritheofar slándáil fhadtéarmach bia mar chuid d’earnáil agraibhia a bheidh iomaíoch, táirgiúil agus lena ndéanfar samhail na feirme teaghlaigh a chosaint ag an am céanna.

(25) Chun tacú le hioncam feirme inmharthana agus le hathléimneacht earnáil na talmhaíochta ar fud an Aontais chun feabhas a chur ar shlándáil fhadtéarmach bia, is gá staid na bhfeirmeoirí sa slabhra luacha a fheabhsú, go háirithe trí chineálacha comhair a spreagadh a bhaineann le feirmeoirí agus a théann chun tairbhe dóibh, agus trí shlabhraí soláthair gairide a chur chun cinn agus trédhearcacht an mhargaidh a fheabhsú.

(26) Ní mór don Aontas feabhas a chur ar an bhfreagairt ar na héilimh shochaíocha ar bhia agus ar shláinte, lena n-áirítear bia ardcháilíochta, sábháilte agus cothaitheach arna tháirgeadh ar bhealach inbhuanaithe. Chun dul chun cinn a dhéanamh sa treo sin, beidh gá le cleachtais feirmeoireachta inbhuanaithe shonracha a chur chun cinn, amhail an fheirmeoireacht orgánach, bainistiú comhtháite lotnaidí, an agra-éiceolaíocht, an agrafhoraoiseacht nó an fheirmeoireacht bheacht. Ar an gcaoi chéanna, ba cheart gníomhaíochtaí a spreagadh chun leibhéil níos airde leasa ainmhithe a chur chun cinn agus ba cheart tionscnaimh a spreagadh chun frithsheasmhacht in aghaidh ábhair fhrithmhiocróbacha a chomhrac.

(27) Níor cheart a bheith mar thoradh ar an tsamhail seachadta staid ina bhfuil 27 mbeartas náisiúnta talmhaíochta éagsúla ann, rud a chuirfeadh cineál coiteann CBT agus an margadh inmheánach i mbaol. Ba cheart, áfach, leis an tsamhail seachadta sin, go bhfágfaí méid áirithe solúbthachta ag na Ballstáit laistigh de chomhchreat láidir rialála. Dá bhrí sin, leis an Rialachán seo, ba cheart cuspóirí an Aontais a shocrú agus ba cheart na cineálacha idirghabhála agus ceanglais choiteanna an Aontais is infheidhme maidir leis na Ballstáit a bhunú, agus ar an gcaoi sin áiritheofar cineál coiteann CBT. Ba cheart é a bheith de chúram ar na Ballstáit creat rialála sin an Aontais a aistriú ina socruithe tacaíochta is infheidhme maidir le tairbhithe agus leibhéal méadaithe solúbthachta in úsáid acu. Sa chomhthéacs sin, ba cheart do na Ballstáit gníomhú i gcomhréir le Cairt um Chearta Bunúsacha an Aontais Eorpaigh agus le prionsabail ghinearálta dhlí an Aontais agus ba cheart dóibh a áirithiú go mbeidh an creat dlíthiúil maidir le tacaíocht ón Aontas a dheonú do thairbhithe bunaithe ar a bPleananna Straitéiseacha CBT agus go gcomhlíonfar leis an gcreat sin na prionsabail agus na ceanglais a leagtar amach faoin Rialachán seo agus Rialachán (AE) 2021/2116 ó Pharlaimint na hEorpa agus ón gComhairle (8). Ba cheart dóibh freisin a bPleananna Straitéiseacha CBT a chur chun feidhme de réir mar a d’fhormheas an Coimisiún iad.

(28) Chun earnáil talmhaíochta chliste athléimneach a chothú, leanann íocaíochtaí díreacha le feirmeoirí de bheith riachtanach chun tacaíocht ioncaim chothrom d'fheirmeoirí a ráthú. Ar an gcaoi chéanna, ní mór infheistíocht a dhéanamh in athstruchtúrú agus nuachóiriú feirmeacha, sa nuálaíocht agus san éagsúlú agus glacadh le cleachtais nua agus teicneolaíochtaí nua chun an luach saothair a fhaigheann feirmeoirí ón margadh a fheabhsú.

(29) I gcomhthéacs CBT a bheith dírithe níos mó ar an margadh, mar a leagtar amach sa teachtaireacht maidir le “Todhchaí an Bhia agus na Feirmeoireachta”, d'fhéadfadh neamhchosaint ar an margadh, an t-athrú aeráide agus minicíocht agus déine eachtraí adhaimsire a ghabhann leis sin, mar aon le géarchéimeanna sláintíochta agus fíteashláintíochta, a bheith ina gcúis le rioscaí luaineachta praghsanna agus le méadú ar bhrúnna ioncaim, go háirithe i gcás táirgeoirí príomhúla. Ar an gcaoi sin, cé gurb iad feirmeoirí atá freagrach ar deireadh as a straitéisí feirme a cheapadh agus as athléimneacht a bhfeirmeacha a fheabhsú, ba cheart creat daingean a chruthú chun bainistíocht riosca iomchuí a áirithiú.

(30) Tacú leis an gcosaint ar an gcomhshaol agus leis an ngníomhú ar son na haeráide agus iad sin a fheabhsú agus rannchuidiú le cuspóirí comhshaoil an Aontais agus cuspóirí an Aontais a bhaineann leis an aeráid a ghnóthú, is fíor-ardtosaíocht a bheidh sa mhéid sin le haghaidh thalmhaíocht agus fhoraoiseacht an Aontais amach anseo. Ba cheart ról a bheith ag CBT maidir le tionchair dhiúltacha ar an gcomhshaol agus ar an aeráid a laghdú, lena n-áirítear ar an mbithéagsúlacht, agus ba cheart ról a bheith aige maidir le soláthar earraí poiblí comhshaoil a mhéadú ar gach cineál talún feirme agus talún foraoise (lena n-áirítear limistéir a bhfuil ardluach orthu ó thaobh an dúlra) agus i limistéir thuaithe ina n-iomláine. Ba cheart, dá réir sin, níos mó uaillmhéine a bheith le feiceáil in ailtireacht CBT i ndáil leis na cuspóirí sin. Ba cheart eilimintí a áireamh ann a bheadh mar thaca ag nó a spreagfadh ar bhealach éigin eile raon leathan gníomhaíochta chun na cuspóirí a shaothrú i réimsí na talmhaíochta, an táirgthe bia, na foraoiseachta agus na limistéar tuaithe ina n-iomláine.

(31) Beidh na cineálacha gníomhaíochta is fearr chun aghaidh a thabhairt ar na cuspóirí sin éagsúil ó Bhallstát go chéile. Chomh maith leis an ngá le hiarrachtaí a mhéadú maidir le hoiriúnú don athrú aeráide, tá laghduithe ar astaíochtaí gás ceaptha teasa agus le ceapadh carbóin feabhsaithe tábhachtach chun an t-athrú aeráide a mhaolú. An táirgeadh agus an úsáid fuinnimh a fhaigheann tacaíocht ó CBT, ba cheart baint a bheith acu le fuinneamh a bhfuil saintréithe na hinbhuanaitheachta le feiceáil go soiléir air, lena n-áirítear a mhéid a bhaineann le gáis ceaptha teasa. Maidir le hacmhainní nádúrtha a bhainistiú, d’fhéadfadh sé go mbeadh spleáchas níos ísle ar cheimiceáin amhail leasacháin shaorga agus lotnaidicídí ina chabhair mhór, lena n-áirítear chun an bhithéagsúlacht a chosaint, ós rud é go bhfuil spleáchas níos ísle ar lotnaidicídí agus gníomhaíocht chun stop a chur le meath líon na bpailneoirí agus an meath sin a aisiompú ag teastáil go tráthúil i go leor áiteanna den Aontas.

(32) De bhrí go mbíonn roinnt mhaith ceantair thuaithe san Aontas thíos le fadhbanna struchtúracha amhail easpa deiseanna fostaíochta tarraingteacha, ganntanas scileanna, tearcinfheistíocht sa leathanbhanda agus sa nascacht, i mbonneagair dhigiteacha agus eile agus seirbhísí riachtanacha, mar aon leis an imirce i measc na hóige, tá gá bunúsach le bonn socheacnamaíoch na gceantar sin a neartú i gcomhréir le Dearbhú Chorcaí 2.0 “Saol Níos Fearr i gCeantair Thuaithe”, go háirithe trí bhíthin cruthú post agus na hathnuachana ó ghlúin go glúin, trí chlár oibre an Choimisiúin le haghaidh post agus fáis a thabhairt chuig na ceantair thuaithe, trí chuimsiú shóisialta, tacaíocht le daoine óga, an athnuachan ó ghlúin go glúin agus forbairt “sráidbhailte cliste” a chur chun cinn ar fud na gceantar tuaithe san Eoraip, agus trí rannchuidiú le dídhaonrú a mhaolú.

(33) Is croíphrionsabal de chuid an Aontais é an comhionannas idir mná agus fir agus is uirlis thábhachtach é an príomhshruthú inscne chun an prionsabal sin a chomhtháthú in CBT. Dá bhrí sin, ba cheart a dhíriú go háirithe ar rannpháirtíocht na mban a chur chun cinn i bhforbairt shocheacnamaíoch na gceantar tuaithe, agus aird ar leith á tabhairt ar an bhfeirmeoireacht, ag tacú le ról lárnach na mban. Ba cheart ceangal a bheith ar na Ballstáit measúnú a dhéanamh ar staid na mban san fheirmeoireacht agus aghaidh a thabhairt ina bPleananna Straitéiseacha CBT ar na dúshláin. Ba cheart an comhionannas inscne a bheith ina dhlúthchuid d’ullmhúchán agus de chur chun feidhme idirghabhálacha CBT agus den mheastóireacht orthu. Ba cheart do na Ballstáit a gcumas a neartú freisin i ndáil le príomhshruthú inscne agus i ndáil le bailiú sonraí arna n-imdhealú de réir inscne.

(34) D’fhonn an geilleagar tuaithe a chobhsú agus a éagsúlú, ba cheart tacú le fiontair neamhthalmhaíochta a fhorbairt, a bhunú agus a choinneáil. Mar a luaitear sa teachtaireacht maidir le “Todhchaí an Bhia agus na Feirmeoireachta”, is féidir poitéinseal maith fáis agus post a chur ar fáil i gceantair thuaithe trí bhíthin slabhraí luacha tuaithe nua amhail fuinneamh in-athnuaite, an bithgheilleagar atá ag teacht chun cinn, an geilleagar ciorclach agus an éiceathurasóireacht, agus na hacmhainní nádúrtha á gcaomhnú ag an am céanna. Sa chomhthéacs seo, is féidir ról tábhachtach a bheith ag ionstraimí airgeadais agus úsáid ráthaíocht AE faoi Invest EU, a bunaíodh le Rialachán (AE) 2021/523 ó Pharlaimint na hEorpa agus ón gComhairle (9), maidir le rochtain ar mhaoiniú a áirithiú agus an acmhainneacht fáis i bhfeirmeacha agus fiontair a dhaingniú. Tá poitéinseal i dtaca le deiseanna fostaíochta i gceantair thuaithe do náisiúnaigh tríú tíortha a fhanann go dleathach, rud a chuireann lena lánpháirtiú sóisialta agus eacnamaíoch go háirithe faoi chuimsiú straitéisí forbartha áitiúla faoi stiúir an phobail.

(35) Le CBT, ba cheart leanúint den tslándáil bia a áirithiú agus ba cheart a thuiscint as sin rochtain a bheith ar fáil ar bhia leordhóthanach sábháilte cothaitheach i gcónaí. Thairis sin, le CBT, ba cheart cuidiú le feabhas a chur ar an mbealach a fhreagraíonn talmhaíocht an Aontais d'éilimh na sochaí maidir le bia agus sláinte, lena n-áirítear táirgeadh talmhaíochta inbhuanaithe, cothú níos sláintiúla, leas ainmhithe agus cur amú bia a laghdú. Le CBT, ba cheart leanúint de tháirgeacht a bhfuil tréithe sonracha luachmhara aici a chur chun cinn agus, ag an am céanna, cuidiú le feirmeoirí a dtáirgeadh a choigeartú go réamhghníomhach de réir comharthaí margaidh agus éilimh tomhaltóirí.

(36) I bhfianaise raon feidhme an athchóirithe is gá a dhéanamh chun na cuspóirí a shaothraítear a ghnóthú agus chun freagairt ar ábhair bhuartha a ardaítear, is iomchuí foráil a dhéanamh maidir le creat dlíthiúil nua in aon Rialachán amháin lena gcumhdaítear tacaíocht de chuid an Aontais atá á maoiniú as an gCiste Eorpach um Ráthaíocht Talmhaíochta (CERT) agus as an gCiste Eorpach Talmhaíochta um Fhorbairt Tuaithe (CETFT) agus lena n-ionadaítear na socruithe a leagtar síos faoi láthair i Rialacháin (AE) Uimh. 1305/2013 (10) agus (AE) Uimh. 1307/2013 (11) ó Pharlaimint na hEorpa agus ón gComhairle.

(37) Sa Rialachán seo, ba cheart na rialacha is infheidhme a leagan síos maidir le tacaíocht ón Aontas atá á maoiniú ag CERT agus CETFT agus a dheonaítear i bhfoirm cineálacha idirghabhála a shonraítear i bPleananna Straitéiseacha CBT arna tharraingt suas ag na Ballstáit agus arna fhormheas ag an gCoimisiún.

(38) Chun a áirithiú go mbeidh an tAontas in ann a oibleagáidí idirnáisiúnta a urramú maidir le tacaíocht intíre a leagtar amach i gComhaontú na hEagraíochta Domhanda Trádála maidir leis an Talmhaíocht, ba cheart leanúint d'fhógra a thabhairt faoi chineálacha áirithe idirghabhála dá bhforáiltear sa Rialachán seo mar thacaíocht “Bosca Glas” nach bhfuil aon éifeacht a shaobhann trádáil nó aon éifeacht ar an táirgeadh aici, nó, ar a mhéad, a bhfuil éifeacht an-íseal den sórt sin aici, nó mar thacaíocht “Bosca Gorm” faoi chláir lena dteorannaítear an táirgeacht agus atá díolmhaithe, dá bhrí sin, ó ghealltanais maidir le laghdú. Cé go bhfuil forálacha an Rialacháin seo maidir le cineálacha idirghabhála den sórt sin i gcomhréir cheana leis na ceanglais “Bosca Glas” a leagtar amach in Iarscríbhinn 2 a ghabhann le Comhaontú na hEagraíochta Domhanda Trádála maidir leis an Talmhaíocht nó na ceanglais “Bosca Gorm” a leagtar amach in Airteagal 6.5 di, ba cheart a áirithiú go leanfaidh na hidirghabhálacha atá beartaithe ag na Ballstáit ina bPleananna Straitéiseacha CBT de na ceanglais sin a chomhlíonadh. Go háirithe, ba cheart leanúint den íocaíocht bharrshonrach do chadás faoin Rialachán seo a dhearadh chun forálacha an “Bhosca Ghoirm” a chomhlíonadh.

(39) Maidir le hidirghabhálacha, lena n-áirítear tacaíocht ioncaim chúpláilte, ba cheart a áirithiú go gcomhlíonann siad gealltanais idirnáisiúnta an Aontais. Áirítear leis sin ceanglais an Mheabhráin Tuisceana idir Comhphobal Eacnamaíochta na hEorpa agus Stáit Aontaithe Mheiriceá maidir le síolta ola faoin gComhaontú Ginearálta um Tharaifí agus Trádáil (12), de réir mar is infheidhme tar éis athruithe a rinneadh ar bhonnlimistéar ar leithligh an Aontais do shíolta ola de thoradh athruithe ar chomhdhéanamh an Aontais.

(40) An fhaisnéis faoi fheidhmíocht CBT, agus an measúnú uirthi, bunaithe ar chur chun feidhme na bPleananna Straitéiseacha CBT, cuirfear san áireamh iad sna measúnuithe rialta ón gCoimisiún ar an gComhtháthú Beartas ar mhaithe le Forbairt Inbhuanaithe, arna bhunú ar bhonn Chlár Oibre 2030 don Fhorbairt Inbhuanaithe.

(41) Mar fhorbairt ar an gcóras tras-chomhlíonta a bhí ann roimhe sin a cuireadh chun feidhme go dtí 2022, déantar nasc leis an gcóras coinníollachta nua idir tacaíocht CBT a fháil go hiomlán agus bunchaighdeáin a bhaineann leis an gcomhshaol, leis an athrú aeráide, leis an tsláinte phoiblí, le sláinte plandaí agus le leas ainmhithe a bheith á gcomhlíonadh ag feirmeoirí agus tairbhithe eile. Is é atá sna bunchaighdeáin liosta de cheanglais reachtúla bhainistíochta (CRBanna) agus caighdeáin maidir le cóir mhaith thalmhaíochta agus chomhshaoil (caighdeáin GAEC) i bhfoirm chomhleanúnach. Leis na bunchaighdeáin sin, ba cheart na dúshláin ó thaobh an chomhshaoil agus na haeráide de agus ailtireacht chomhshaoil nua CBT a chur san áireamh ar bhealach níos fearr, agus ar an gcaoi sin leibhéal níos airde uaillmhéine comhshaoil agus aeráide a sholáthar mar a leagtar amach sa teachtaireacht ón gCoimisiún maidir le “Todhchaí an Bhia agus na Feirmeoireachta” agus in CAI do na blianta 2021 go 2027, a bunaíodh le Rialachán (AE, Euratom) 2020/2093 ón gComhairle (13).

(42) Is é is aidhm leis an gcoinníollacht rannchuidiú le talmhaíocht inbhuanaithe a fhorbairt trí na tairbhithe a chur ar an eolas ar bhealach níos fearr faoin ngá na bunchaighdeáin sin a chomhlíonadh. Is é is aidhm dó freisin rannchuidiú le CBT a chomhoiriúnú níos mó d'ionchas an tsochaí trí fheabhas a chur ar chomhsheasmhacht CBT leis na cuspóirí maidir leis an gcomhshaol, le sláinte phoiblí, le sláinte plandaí agus le leas ainmhithe. Ba cheart an choinníollacht a bheith ina dlúthchuid d'ailtireacht chomhshaoil CBT, mar chuid den bhonnlíne i gcomhair gealltanais chomhshaoil agus gealltanais a bhaineann leis an aeráid, ar gealltanais níos uaillmhianaí iad, agus ba cheart í a chur i bhfeidhm go cuimsitheach ar fud an Aontais. Ba cheart do na Ballstáit a áirithiú go gcuirfear pionóis chomhréireacha éifeachtacha athchomhairleacha i bhfeidhm i gcomhréir le Rialachán (AE) 2021/2116 maidir le feirmeoirí agus tairbhithe eile nach gcomhlíonann na ceanglais sin.

(43) Is é is aidhm do chreat na gcaighdeán GAEC rannchuidiú leis an maolú ar an athrú aeráide agus leis an oiriúnú don athrú sin, lena dtéitear i ngleic le dúshláin maidir le huisce, le cosaint agus cáilíocht na hithreach agus le cosaint agus cáilíocht na bithéagsúlachta. Ní mór an creat a fheabhsú chun na cleachtais arna socrú go dtí an bhliain 2022 go háirithe a chur san áireamh faoi ghlasú na n-íocaíochtaí díreacha, an maolú ar an athrú aeráide agus an gá le hinbhuanaitheacht feirmeacha agus rannchuidiú na bhfeirmeacha leis an mbithéagsúlacht a fheabhsú. Aithnítear go rannchuidíonn gach caighdeán GAEC le hiliomad cuspóirí a ghnóthú. Chun an creat a chur chun feidhme, ba cheart do na Ballstáit caighdeán náisiúnta a shocrú do gach ceann de na caighdeáin arna shocrú ar leibhéal an Aontais, agus saintréithe an limistéir lena mbaineann á gcur san áireamh, lena n-áirítear dálaí ithreach agus aeráide, na dálaí feirmeoireachta atá ann cheana, cleachtais feirmeoireachta, méid feirme agus struchtúir feirme, úsáid talún, agus sainiúlachtaí na réigiún is forimeallaí. Ba cheart do na Ballstáit a bheith in ann caighdeáin náisiúnta eile a bhaineann le príomhchuspóirí na gcaighdeán GAEC a chur ar bun chun feabhas a chur ar sheachadadh comhshaoil agus aeráide chreat na gcaighdeán GAEC. I bhfianaise na gcleachtas atá ann faoi láthair faoin gcóras feirmeoireachta orgánaí, níor cheart aon cheanglas breise a fhorchur ar fheirmeoirí orgánacha a mhéid a bhaineann le huainíocht na mbarr. Ina theannta sin, a mhéid a bhaineann leis na caighdeáin maidir le huainíocht barr agus leis an sciar íosta de thalamh arúil le haghaidh na bithéagsúlachta, ba cheart do na Ballstáit a bheith in ann roinnt eisceachtaí a mheas chun ualach iomarcach ar fheirmeacha beaga a sheachaint nó chun roinnt feirmeacha a eisiamh a chomhlíonann cuspóir na gcaighdeán GAEC cheana féin toisc gur féarthailte, talamh atá gan chur nó barraí léagúmacha cuid shuntasach dá dtalamh. Chomh maith leis sin, ba cheart foráil a dhéanamh maidir le heisceacht do cheanglas bithéagsúlachta an sciar íosta de thalamh arúil i gcás Ballstáit a bhfuil cuid mhaith dá dtalamh foraoisithe.

(44) Ní mór do na Ballstáit CRBanna a chur chun feidhme ina n-iomláine ionas go mbeidh siad oibríochtúil ar leibhéal na feirme agus go n-áiritheofar leo go gcaithfear go cothrom le feirmeoirí. Chun comhsheasmhacht a áirithiú a mhéid a bhaineann leis na rialacha maidir le coinníollacht i ndáil le hinbhuanaitheacht an bheartais a fheabhsú, ba cheart a chuimsiú leis na CRBanna príomhreachtaíocht an Aontais maidir leis an gcomhshaol, leis an tsláinte phoiblí, le sláinte plandaí agus le leas ainmhithe, arna cur chun feidhme ar an leibhéal náisiúnta, lena bhforchuirtear oibleagáidí beachta ar fheirmeoirí aonair agus tairbhithe eile, lena n-áirítear oibleagáidí faoi Threoir 92/43/CEE ón gComhairle (14) agus Treoir 2009/147/CE ó Pharlaimint na hEorpa agus ón gComhairle (15) nó Treoir 91/676/CEE ón gComhairle (16). Chun forbairt a dhéanamh ar an ráiteas comhpháirteach ó Pharlaimint na hEorpa agus ón gComhairle atá i gceangal le Rialachán (AE) Uimh. 1306/2013 ó Pharlaimint na hEorpa agus ón gComhairle (17), ba cheart forálacha ábhartha Threoir 2000/60/CE ó Pharlaimint na hEorpa agus ón gComhairle (18) agus Threoir 2009/128/CE ó Pharlaimint na hEorpa agus ón gComhairle (19) a áireamh mar CRBanna i raon feidhme na coinníollachta agus ba cheart an liosta de na caighdeáin GAEC a oiriúnú dá réir sin.

(45) Chun rannchuidiú le talmhaíocht a fhorbairt atá inbhuanaithe ó thaobh na sochaí de trí fheasacht níos fearr i measc thairbhithe thacaíocht CBT ar na caighdeáin fostaíochta agus shóisialta, ba cheart sásra nua a thabhairt isteach chun ábhair imní shóisialta a chomhtháthú.

(46) Le sásra den sórt sin, ba cheart nasc a dhéanamh idir íocaíochtaí díreacha CBT a fháil go hiomlán mar aon leis na híocaíochtaí le haghaidh gealltanais chomhshaoil, gealltanais a bhaineann leis an aeráid agus gealltanais bhainistíochta eile, na híocaíochtaí le haghaidh srianta nádúrtha nó srianta eile a bhaineann go sonrach le limistéar agus na híocaíochtaí le haghaidh míbhuntáistí a bhaineann go sonrach le limistéar a thagann as ceanglais éigeantacha áirithe a fháil go hiomlán agus na bunchaighdeáin maidir le dálaí oibre agus fostaíochta d’oibrithe feirme agus maidir le sábháilteacht agus sláinte cheirde a bheith á gcomhlíonadh ag feirmeoirí agus tairbhithe eile, go háirithe caighdeáin áirithe faoi Threoir 89/391/CEE ón gComhairle (20) agus faoi Threoracha 2009/104/CE (21) agus (AE) 2019/1152 (22) ó Pharlaimint na hEorpa agus ón gComhairle. Faoi 2025, ba cheart don Choimisiún measúnú a dhéanamh ar a indéanta atá sé Airteagal 7(1) de Rialachán (AE) 492/2011 ó Pharlaimint na hEorpa agus ón gComhairle (23) a áireamh agus ba cheart dó, más iomchuí, reachtaíocht a mholadh chun na críche sin.

(47) Ba cheart do na Ballstáit a áirithiú go gcuirfear pionóis chomhréireacha éifeachtacha athchomhairleacha i bhfeidhm i gcomhréir le Rialachán (AE) 2021/2116 maidir le feirmeoirí agus tairbhithe eile nach gcomhlíonann na caighdeáin sin. De bharr phrionsabal an neamhspleáchais bhreithiúnaigh, ní féidir ceanglais shonracha a fhorchur ar na córais bhreithiúnacha maidir leis an gcaoi a ndéantar cinntí agus ciontuithe seachas an méid dá bhforáiltear sa reachtaíocht a bhfuil na cinntí agus na ciontuithe sin bunaithe uirthi.

(48) Agus an sásra coinníollachta sóisialta á bhunú, chun urraim a thabhairt do cheart na mBallstát prionsabail bhunúsacha a gcóras sóisialta agus saothair a shainiú, ba cheart aird chuí a thabhairt ar na creataí náisiúnta éagsúla. Dá bhrí sin, ba cheart rogha an Bhallstáit maidir le modhanna forfheidhmiúcháin, cómhargáil agus ról na gcomhpháirtithe sóisialta, lena n-áirítear, i gcás inarb infheidhme, i gcur chun feidhme na dtreoracha sa réimse sóisialta agus fostaíochta, a chur san áireamh. Ba cheart samhlacha náisiúnta an mhargaidh saothair agus neamhspleáchas na gcomhpháirtithe sóisialta a urramú. Ní cheart, leis an Rialachán seo, aon oibleagáidí a fhorchur ar na comhpháirtithe sóisialta ná ar na Ballstáit maidir le forfheidhmiú nó rialuithe i réimsí atá mar fhreagracht ar na comhpháirtithe sóisialta de réir shamhlacha náisiúnta an mhargaidh saothair.

(49) Mar gheall ar a chasta atá sé córais a chur ar bun ar an leibhéal náisiúnta lena n-urramaítear uathriail agus sainiúlacht na gcóras náisiúnta, ba cheart cead a thabhairt do na Ballstáit coinníollacht shóisialta a chur chun feidhme tráth is déanaí ach in aon chás tráth nach déanaí ná ón 1 Eanáir 2025.

(50) Ba cheart do na Ballstáit a áirithiú gurb ann do sheirbhísí comhairleacha feirme, arna n-oiriúnú do na cineálacha éagsúla táirgthe, chun bainistiú inbhuanaithe agus feidhmíocht fhoriomlán gabháltas talmhaíochta agus gnólachtaí tuaithe a fheabhsú, lena gcumhdófar gnéithe eacnamaíocha, comhshaoil agus sóisialta, agus chun na feabhsuithe is gá a dhéanamh a shainaithint a mhéid a bhaineann leis na bearta go léir ar leibhéal na feirme dá bhforáiltear sna Pleananna Straitéiseacha CBT, lena n-áirítear an digitiú. Ba cheart do na seirbhísí comhairleacha feirme cuidiú le feirmeoirí agus le tairbhithe eile CBT a bheith níos eolaí ar an ngaol atá idir bainistiú feirme agus bainistiú talún ar thaobh amháin agus caighdeáin, ceanglais agus faisnéis áirithe a bhaineann leis an gcomhshaol agus leis an aeráid ar an taobh eile. Ar liosta na nithe deireanacha sin tá caighdeáin is infheidhme maidir le feirmeoirí agus tairbhithe eile CBT, lena n-áirítear comharchumainn, nó atá riachtanach dóibh, agus atá socraithe sa Phlean Straitéiseach CBT, mar aon le caighdeáin a thagann as an reachtaíocht maidir le huisce, maidir le húsáid inbhuanaithe lotnaidicídí, maidir le bainistiú cothaitheach agus maidir leis na tionscnaimh um fhrithsheasmhacht in aghaidh frithmhiocróbach a chomhrac. Ba cheart comhairle a bheith ar fáil maidir le bainistiú rioscaí agus tacaíocht don nuálaíocht chun tionscadail ó ghrúpaí oibríochtúla CEN atá ag teacht chun cinn a ullmhú agus a chur chun feidhme, agus smaointe nuálacha ag teacht ón mbun aníos a bhailiú agus a úsáid ag an am céanna. Chun cáilíocht agus éifeachtacht na comhairle sin a fheabhsú, ba cheart do na Ballstáit na comhairleoirí poiblí agus príobháideacha ar fad agus na líonraí comhairleacha ar fad a chomhtháthú sna Córais um Eolas agus Nuálaíocht Talmhaíochta (AKIS), chun go bhféadfaidh siad faisnéis eolaíoch agus theicneolaíoch a chur ar fáil, atá cothrom le dáta agus arna forbairt trí bhíthin taighde agus nuálaíochta.

(51) Chun tacú le feidhmíocht agranamaíoch agus le feidhmíocht chomhshaoil feirmeacha araon, ba cheart faisnéis a sholáthar, le cabhair ó Uirlis Inbhuanaitheachta Feirme, uirlis leictreonach thiomnaithe arna cur ar fáil ag na Ballstáit d'fheirmeoirí aonair, maidir le bainistiú cothaitheach ina mbeidh béim ar leith ar nítrigin agus fosfáit, arb iad na cothaithigh a bhféadfadh dúshláin ar leith a bheith ag gabháil leo ó thaobh an chomhshaoil de agus ar gá, dá bhrí sin, aird a thabhairt orthu. Leis an Uirlis Inbhuanaitheachta Feirme, ba cheart tacaíocht chinnteoireachta ar an bhfeirm a sholáthar. Chun cothrom na Féinne a áirithiú idir feirmeoirí agus ar fud an Aontais, ba cheart don Choimisiún a bheith in ann tacaíocht a sholáthar do na Ballstáit maidir le dearadh na hUirlise Inbhuanaitheachta Feirme.

(52) Chun eolas agus comhairle níos fearr a thabhairt d’fheirmeoirí faoina n-oibleagáidí i leith a gcuid oibrithe maidir le gné shóisialta CBT, ba cheart do na seirbhísí comhairleacha feirme eolas a chur ar fáil maidir leis na ceanglais i ndáil leis an bhfaisnéis dá dtagraítear in Airteagal 4 de Threoir (AE) 2019/1152 a sholáthar i scríbhinn agus maidir leis na caighdeáin sláinte agus sábháilteachta is infheidhme ar fheirmeacha.

(53) Chun leithdháileadh tacaíochta ioncaim níos cothroime a áirithiú, ba cheart cead a bheith ag na Ballstáit teorainn a chur le méideanna íocaíochtaí díreacha thar thairseach áirithe nó iad a laghdú agus ba cheart an toradh a úsáid le haghaidh íocaíochtaí díreacha díchúpláilte agus, mar thosaíocht, le haghaidh tacaíocht ioncaim athdháilte fhorlíontach i dtaobh na hinbhuanaitheachta, sin nó iad a aistriú chuig CETFT. Chun éifeachtaí diúltacha ar an bhfostaíocht a sheachaint, ba cheart cead a bheith ag na Ballstáit saothar a chur san áireamh agus an sásra á chur i bhfeidhm.

(54) Chun an t-ualach iomarcach riaracháin a sheachaint a thagann as an iliomad íocaíochtaí beaga a bhainistiú agus chun rannchuidiú éifeachtach na tacaíochta le cuspóirí CBT a ghnóthú, lena rannchuidíonn na híocaíochtaí díreacha, a áirithiú, ba cheart do na Ballstáit ceanglais a leagan síos ina bPleananna Straitéiseacha CBT maidir le híoslimistéar nó íosmhéid a bhaineann le tacaíocht chun íocaíochtaí díreacha a fháil. I gcás ina gcinneann na Ballstáit tacaíocht ioncaim a bhaineann le hainmhithe atá le híoc in aghaidh an ainmhí a dheonú, ba cheart dóibh i gcónaí tairseach a leagan síos i dtéarmaí íosmhéide chun nach ngearrfar pionós ar fheirmeoirí atá incháilithe don tacaíocht sin ach a bhfuil a limistéar faoi bhun na tairsí. De bharr struchtúr feirmeoireachta an-sonrach a bheith ann sna hoileáin bheaga Aeigéacha, ba cheart don Ghréig a bheith in ann a chinneadh ar cheart íostairseach a bheith infheidhme sa limistéar sin.

(55) I bhfianaise a thábhachtaí atá sé go mbeadh feirmeoirí rannpháirteach in uirlisí bainistithe riosca, ba cheart cead a bheith ag na Ballstáit céatadán áirithe d’íocaíochtaí díreacha a shannadh chun tacú le ranníocaíochtaí na bhfeirmeoirí leis na huirlisí sin.

(56) Chun leibhéal íosta tacaíochta ioncaim talmhaíochta a ráthú do gach feirmeoir gníomhach, agus chun an cuspóir maidir le caighdeán maireachtála cothrom a áirithiú don phobal talmhaíochta a leagtar síos in Airteagal 39(1), pointe (b), CFAE, ba cheart íocaíocht bhliantúil dhíchúpláilte limistéarbhunaithe a bhunú mar an gcineál idirghabhála “tacaíocht bhunúsach ioncaim i dtaobh na hinbhuanaitheachta”. Chun an tacaíocht sin a spriocdhíriú ar bhealach níos fearr, ba cheart a bheith in ann méideanna na n-íocaíochtaí a dhifreáil, de réir grúpaí críoch, bunaithe ar dhálaí socheacnamaíocha nó agranamaíocha, nó iad a laghdú agus idirghabhálacha eile á gcur san áireamh. D'fhonn éifeachtaí a chuirfeadh isteach ar ioncam feirmeoirí a sheachaint, ba cheart cead a bheith ag na Ballstáit an tacaíocht bhunúsach ioncaim i dtaobh na hinbhuanaitheachta a chur chun feidhme ar bhonn teidlíochtaí íocaíochta. Sa chás sin, ba cheart luach na dteidlíochtaí íocaíochta roimh aon chóineasú eile a bheith comhréireach lena luach arna bhunú faoi na scéimeanna íocaíochta bunúsaí de bhun Rialachán (AE) Uimh. 1307/2013, agus na híocaíochtaí i leith na gcleachtas talmhaíochta atá tairbheach don aeráid agus don chomhshaol á gcur san áireamh. Ba cheart do na Ballstáit tuilleadh cóineasaithe a ghnóthú freisin chun leanúint d'imeacht de réir a chéile ó luachanna stairiúla.

(57) Agus íocaíochtaí díchúpláilte díreacha bunaithe ar an gcóras um theidlíochtaí íocaíochta á soláthar, ba cheart do na Ballstáit leanúint de chúlchiste náisiúnta nó cúlchistí náisiúnta a bhainistiú in aghaidh gach grúpa críoch. Ba cheart cúlchistí den sórt sin a úsáid, mar thosaíocht, le haghaidh feirmeoirí óga agus feirmeoirí nua. Is gá rialacha a bheith ann maidir le teidlíochtaí íocaíochta a úsáid agus a aistriú chun feidhmiú rianúil an chórais a ráthú.

(58) Tá feirmeacha beaga ina mbunchloch den talmhaíocht san Aontas go fóill toisc go bhfuil ról ríthábhachtach acu maidir le tacú leis an bhfostaíocht tuaithe agus go rannchuidíonn siad leis an bhforbairt chríochach. Chun leithdháileadh níos cothroime tacaíochta a chur chun cinn agus chun an t-ualach riaracháin a laghdú ar thairbhithe a fhaigheann méideanna beaga, ba cheart an rogha a bheith ag na Ballstáit idirghabháil shonrach a dhearadh d’fheirmeoirí beaga a thiocfadh in ionad na n-idirghabhálacha eile ar íocaíochtaí díreacha iad. Chun a áirithiú go ndéanfaí an tacaíocht sin a spriocdhíriú ar bhealach níos fearr, ba cheart a bheith in ann an íocaíocht a dhifreáil. Ionas go mbeidh feirmeoirí beaga in ann an córas is fearr a oireann dá riachtanais a roghnú, ba cheart gur roghnach a bheadh rannpháirtíocht na bhfeirmeoirí san idirghabháil.

(59) I bhfianaise go n-aithnítear gur gá leithdháileadh níos cothroime tacaíochta do ghabháltais bheaga agus mheánmhéide a chur chun cinn ar bhealach infheicthe intomhaiste, ba cheart do na Ballstáit tacaíocht ioncaim athdháilte fhorlíontach i dtaobh na hinbhuanaitheachta a chur chun feidhme agus 10 % ar a laghad d’imchlúdach na n-íocaíochtaí díreacha a thiomnú do thacaíocht den sórt sin. Chun gur féidir an tacaíocht chomhlántach sin a spriocdhíriú níos fearr agus i bhfianaise na ndifríochtaí i struchtúir feirme ar fud an Aontais, ba cheart an deis a bheith ag na Ballstáit méideanna éagsúla tacaíochta comhlántaí a sholáthar do raonta éagsúla heicteár agus freisin idirdhealú a dhéanamh idir an tacaíocht de réir leibhéal réigiúnach nó de réir na ngrúpaí críoch céanna a leagtar síos ina bPleananna Straitéiseacha CBT le haghaidh na tacaíochta bunúsaí ioncaim i leith na hinbhuanaitheachta.

(60) Is faoi fhreagracht na mBallstát atá sé foráil a dhéanamh do leithdháileadh spriocdhírithe na n-íocaíochtaí díreacha agus tacaíocht ioncaim a atreisiú dóibh siúd is mó a bhfuil gá acu léi. Is féidir le hionstraimí éagsúla atá ar fáil do na Ballstáit rannchuidiú go héifeachtach leis an gcuspóir sin a ghnóthú, lena n-áirítear uasteorannú agus céimlaghdaitheacht, mar aon le hidirghabhálacha amhail an tacaíocht ioncaim athdháilte fhorlíontach i dtaobh na hinbhuanaitheachta agus an íocaíocht d’fheirmeoirí beaga. Ba cheart forléargas ar iarrachtaí na mBallstát ina leith sin a leagan síos ina bPleananna Straitéiseacha CBT. Bunaithe ar na riachtanais ó thaobh leithdháileadh níos cothroime na n-íocaíochtaí díreacha, lena n-áirítear riachtanais bunaithe ar struchtúr sonrach feirme, ba cheart an deis a bheith ag na Ballstáit rogha a dhéanamh idir íocaíocht athdháilte éigeantach agus an t-íoschéatadán comhfhreagrach a chur i bhfeidhm, nó bearta iomchuí eile a chur i bhfeidhm, lena-áirítear an íocaíocht athdháilte ag céatadán níos ísle.

(61) Dúshlán airgeadais is ea an ghníomhaíocht nua eacnamaíoch atá á cruthú agus á forbairt in earnáil na talmhaíochta ag feirmeoirí óga agus eilimint is ea é ba cheart a mheas agus an straitéis idirghabhála á dearadh agus na híocaíochtaí díreacha á leithdháileadh agus á spriocdhíriú. Tá an fhorbairt sin riachtanach ar mhaithe leis an iomaíocht in earnáil na talmhaíochta san Aontas agus, ar an gcúis sin, ba cheart cead a bheith ag na Ballstáit tacaíocht ioncaim fhorlíontach d'fheirmeoirí óga a bhunú. Ba cheart, leis an gcineál sin idirghabhála, tacaíocht ioncaim bhreise a thabhairt d'fheirmeoirí óga tar éis don ghnó a bheith curtha ar bun den chéaduair. Bunaithe ar a measúnú ar riachtanais, ba cheart do na Ballstáit a bheith in ann modh ríofa a chinneadh le haghaidh na híocaíochta, bíodh sé sin in aghaidh an heicteáir nó mar chnapshuim, agus teoranta, b'fhéidir, d’uaslíon heicteár. Ós rud é nár cheart dó ach tréimhse tosaigh an ghnó a chumhdach, níor cheart íocaíocht den sórt sin a dheonú ach amháin le haghaidh uastréimhse tar éis an t-iarratas ar chabhair a bheith curtha isteach agus go gairid tar éis é a bheith curtha ar bun den chéaduair. I gcás ina rachaidh fad na híocaíochta níos faide amach ná an bhliain 2027, ba cheart do na Ballstáit a áirithiú nach gcruthófar ionchais dhlíthiúla i measc tairbhithe don tréimhse tar éis na bliana sin.

(62) Le CBT, ba cheart a áirithiú go ndéanann na Ballstáit an seachadadh comhshaoil a mhéadú trí riachtanais áitiúla agus cúinsí iarbhír feirmeoirí a urramú. Faoi íocaíochtaí díreacha sa Phlean Straitéiseach CBT, ba cheart do na Ballstáit éiciscéimeanna atá deonach d'fheirmeoirí a bhunú, agus ar cheart iad a chomhordú go hiomlán le hidirghabhálacha ábhartha eile. Ba cheart do na Ballstáit iad a chinneadh mar íocaíocht a dheonaítear chun íoc as earraí poiblí a sholáthraítear trí bhíthin cleachtais talmhaíochta a dhéanann tairbhe don chomhshaol agus don aeráid nó mar chúiteamh ar na cleachtais sin a chur i gcrích. Sa dá chás sin, ba cheart é a bheith mar aidhm leo feidhmíocht chomhshaoil CBT agus feidhmíocht CBT a bhaineann leis an aeráid a fheabhsú agus dá bharr sin ba cheart iad a cheapadh sa chaoi is go rachaidís thar na ceanglais éigeantach dá bhforordaítear cheana leis an gcóras coinníollachta.

(63) Chun éifeachtúlacht a áirithiú, ba cheart, leis na héiciscéimeanna, mar riail ghinearálta, ar a laghad 2 cheann de réimsí gníomhaíochta a chumhach maidir leis an aeráid, leis an gcomhshaol, le leas ainmhithe agus le frithsheasmhacht in aghaidh ábhair fhrithmhiocróbacha a chomhrac. Chun na críche céanna, cé gur cheart cúiteamh a bheith bunaithe ar chostais a tabhaíodh, ar ioncam a cailleadh agus ar chostais idirbheart arna n-eascairt as cleachtais talmhaíochta a cuireadh i gcrích, agus na spriocanna a leagadh síos faoi éiciscéimeanna á gcur san áireamh, na híocaíochtaí sa bhreis ar thacaíocht bhunúsach ioncaim, ní mór dóibh a bheith i gcomhréir le leibhéal uaillmhéine na gcleachtas a cuireadh i gcrích. Ba cheart an fhéidearthacht a bheith ag na Ballstáit éiciscéimeanna a bhunú le haghaidh cleachtais talmhaíochta arna gcur i gcrích ag feirmeoirí ar limistéir talmhaíochta, go háirithe gníomhaíochtaí talmhaíochta, ach chomh maith leis sin cleachtais áirithe a théann thar ghníomhaíochtaí neamhthalmhaíochta. Ar na cleachtais sin, d’fhéadfaí a áireamh bainistiú feabhsaithe ar fhéaraigh bhuana agus ar ghnéithe tírdhreacha, talamh portaigh a athfhliuchú, riascshaothrú, agus feirmeoireacht orgánach.

(64) Is é atá san fheirmeoireacht orgánach, a rialaítear le Rialachán (AE) 2018/848 ó Pharlaimint na hEorpa agus ón gComhairle (24), córas feirmeoireachta a bhfuil de phoitéinseal aici cur go suntasach le gnóthú iliomad chuspóirí sonracha CBT, agus go háirithe le gnóthú a gcuspóirí sonracha comhshaoil agus a gcuspóirí sonracha a bhaineann leis an aeráid. I bhfianaise éifeachtaí dearfacha na feirmeoireachta orgánaí ar an gcomhshaol agus ar an aeráid, ba cheart do na Ballstáit a bheith in ann, go háirithe, feirmeoireacht orgánach a chur san áireamh agus éiciscéimeanna á mbunú acu le haghaidh cleachtais talmhaíochta agus measúnú a dhéanamh sa chomhthéacs sin ar leibhéal na tacaíochta is gá do thalamh talmhaíochta atá á bhainistiú faoin scéim feirmeoireachta orgánaí.

(65) Ba cheart an fhéidearthacht a bheith ag na Ballstáit éiciscéimeanna a bhunú mar “scéimeanna leibhéil iontrála” mar choinníoll d'fheirmeoirí atá ag dul i mbun gealltanas níos uaillmhianaí maidir leis an gcomhshaol, a bhaineann leis an aeráid agus maidir le leas ainmhithe. Chun simpliú a áirithiú, ba cheart do na Ballstáit a bheith in ann éiciscéimeanna feabhsaithe a bhunú. Ba cheart do na Ballstáit a bheith in ann éiciscéimeanna a bhunú chun tacú le cleachtais maidir le leas ainmhithe agus frithsheasmhacht in aghaidh ábhair fhrithmhiocróbacha a chomhrac.

(66) Chun cothrom na Féinne idir feirmeoirí a áirithiú, ba cheart leithdháileadh uasta a shocrú i leith na tacaíochta ioncaim cúpláilte faoi íocaíochtaí díreacha is ceadmhach do na Ballstáit a dheonú chun feabhas a chur ar an iomaíochas, ar an inbhuanaitheacht, nó ar an gcáilíocht in earnálacha áirithe agus i réimsí táirgeachta áirithe a bhfuil tábhacht shonrach ag baint leo ar chúiseanna tábhachtacha sóisialta, eacnamaíocha nó comhshaoil agus a bhfuil deacrachtaí áirithe ag baint leo. Agus na hidirghabhálacha sin á ndearadh acu, ba cheart do na Ballstáit an tionchar a d’fhéadfadh a bheith acu ar an margadh inmheánacha chur san áireamh.

(67) Ós rud é go n-aithnítear go forleathan go mbíonn deacrachtaí tromchúiseacha ann maidir le táirgeadh barraí próitéine san Aontas, ní gá a léiriú go bhfuil deacrachtaí den sórt sin ann i gcás idirghabhálacha tacaíochta ioncaim cúpláilte lena ndírítear ar na barra sin. Ba cheart cead a bheith ag na Ballstáit cuid bhreise den uasteorainn airgeadais atá ar fáil acu d'íocaíochtaí díreacha a úsáid chun tacaíocht ioncaim chúpláilte a dheonú chun tacú go sonrach le barraí próitéine a thairgeadh chun easnamh an Aontais sa réimse sin a laghdú. Thairis sin, ba cheart do na Ballstáit a bheith in ann tacú le meascáin de léagúim agus féara faoi thacaíocht ioncaim chúpláilte a fhad is gurb iad na léagúim is ceannasaí sa mheascán.

(68) I gcomhréir leis na cuspóirí a leagtar amach i bPrótacal Uimh. 4 ar chadás atá ag gabháil le hIonstraim Aontachais 1979, is gá leanúint de “íocaíocht bharrshonrach” a dhéanamh in aghaidh an heicteáir incháilithe a bhaineann le saothrú cadáis, agus den tacaíocht d'eagraíochtaí idirchraoibhe sna réigiúin ina dtáirgtear cadás. Mar sin féin, ós rud é go bhfuil an buiséad don chadás socraithe agus nach féidir é a úsáid chun críoch eile agus ós rud é go bhfuil bunús dlí sna Conarthaí ag cur chun feidhme na híocaíochta barrshonraí, níor cheart an íocaíocht do chadás a bheith ina cuid de na hidirghabhálacha a fhormheastar sa Phlean Straitéiseach CBT agus níor cheart di a bheith faoi réir imréiteach feidhmíochta ná athbhreithniú feidhmíochta. Ba cheart rialacha sonracha agus maoluithe ar an Rialachán seo agus Rialachán (AE) 2021/2116 a leagan síos dá réir sin. Ar mhaithe leis an gcomhsheasmhacht, is iomchuí an méid sin a dhéanamh sa Rialachán seo.

(69) Tá gá le cineálacha idirghabhála in earnálacha áirithe chun rannchuidiú le cuspóirí CBT a ghnóthú agus chun na sineirgí le hionstraimí eile CBT a neartú. I gcomhréir leis an tsamhail seachadta, ba cheart na ceanglais íosta maidir le hinneachar agus cuspóirí na gcineálacha idirghabhála sin in earnálacha áirithe a bhunú ar leibhéal an Aontais chun cothrom na Féinne a áirithiú sa mhargadh inmheánach agus dálaí iomaíochta éagothroma éagóracha a sheachaint. Ba cheart do na Ballstáit bonn cirt a thabhairt leis na hidirghabhálacha sin a chur san áireamh ina bPleananna Straitéiseacha CBT agus ba cheart dóibh an chomhsheasmhacht le hidirghabhálacha eile ar an leibhéal earnála a áirithiú. Na cineálacha leathana idirghabhála atá le bunú ar leibhéal an Aontais, ba cheart iad a leagan síos d’earnálacha na dtorthaí agus na nglasraí, an fhíona, na dtáirgí beachaireachta, na hola olóige agus na n-ológ boird agus na leannlusanna, agus d'earnálacha eile i measc na n-earnálacha dá dtagraítear in Airteagal 1(2) de Rialachán (AE) Uimh. 1308/2013 ó Pharlaimint na hEorpa agus ón gComhairle (25) agus earnálacha lena gcumhdaítear táirgí atá le liostú in Iarscríbhinn a ghabhann leis an Rialachán seo, a meastar go mbeadh éifeachtaí tairbheacha ag bunú na n-idirghabhálacha sonracha ó thaobh cuspóirí sonracha agus ginearálta uile CBT, nó cuid díobh, a ghnóthú, ar cuspóirí iad atá á saothrú leis an Rialachán seo. Go háirithe, i bhfianaise easnamh an Aontais i leith próitéin plandaí agus na dtairbhí comhshaoil a ghabhann lena dtáirgeadh, ba cheart léagúim a áireamh ar na táirgí a liostaítear san Iarscríbhinn sin agus sceideal AE ETD maidir le síolta ola á urramú ag an am céanna, agus ba cheart na tairbhí sin a chur chun cinn d’fheirmeoirí, inter alia, trí sheirbhísí comhairleacha feirme.

(70) Tá gá le himchlúdaigh airgeadais náisiúnta nó teorainneacha eile i bhfoirm uasteorainneacha chun sainiúlacht idirghabhála a choinneáil agus chun idirghabhálacha clársceidealaithe a éascú i dtaca le táirgí beachaireachta, fíon, ola olóige agus ológa boird, leannlusanna agus earnálacha eile atá le sainiú sa Rialachán seo. Mar sin féin, ionas nach dtiocfar salach ar ghnóthú chuspóirí na gcineálacha idirghabhálacha in earnáil na dtorthaí agus na nglasraí, níor cheart feidhm a bheith ag teorainneacha airgeadais i gcomhréir leis an gcur chuige reatha. I gcás ina dtabharfadh na Ballstáit cineálacha idirghabhála in earnálacha eile isteach ina bPleananna Straitéiseacha CBT, ba cheart an leithdháileadh airgeadais comhfhreagrach a bhaint ó na leithdháiltí d'íocaíochtaí díreacha den Bhallstát lena mbaineann ionas go leanfar den neodracht ó thaobh airgeadais de. I gcás ina roghnódh Ballstát gan idirghabhálacha sonracha i leith earnáil na leannlusanna ná earnáil na hola olóige nó na n-ológ boird a chur chun feidhme, ba cheart na leithdháiltí gaolmhara don Bhallstát sin a chur ar fáil mar leithdháiltí breise i bhfoirm cineálacha idirghabhála ar íocaíochtaí díreacha iad.

(71) Maidir le hidirghabhálacha le haghaidh forbairt tuaithe, leagtar amach prionsabail ar leibhéal an Aontais, go háirithe i dtaca leis na ceanglais bhunúsacha do na Ballstáit chun critéir roghnúcháin a chur i bhfeidhm. Mar sin féin, ba cheart lánrogha leordhóthanach a bheith ag na Ballstáit coinníollacha sonracha a leagan síos de réir a gcuid riachtanas. Ar na cineálacha idirghabhála le haghaidh forbairt tuaithe, áirítear íocaíochtaí le haghaidh gealltanais chomhshaoil, gealltanais a bhaineann leis an aeráid agus gealltanais bhainistíochta eile ar cheart do na Ballstáit tacú leo ar fud a gcríoch, i gcomhréir lena riachtanais shonracha náisiúnta, réigiúnacha agus áitiúla. Ba cheart do na Ballstáit íocaíochtaí a dheonú d'fheirmeoirí agus bainisteoirí talún eile a thugann faoi ghealltanais bhainistíochta, ar bhonn deonach, gealltanais a rannchuidíonn le maolú ar an athrú aeráide agus le hoiriúnú don athrú sin agus le cosaint agus le feabhsú an chomhshaoil, lena n-áirítear cáilíocht agus cainníocht an uisce, cáilíocht an aeir, an ithir, an bhithéagsúlacht agus seirbhísí éiceachórais lena n-áirítear gealltanais dheonacha in Natura 2000 agus tacaíocht don éagsúlacht ghéiniteach. Féadtar tacaíocht faoi na híocaíochtaí i leith gealltanais bhainistíochta a dheonú i bhfoirm cur chuige áitiúil, comhtháite nó comhpháirteach agus idirghabhálacha bunaithe ar thorthaí.

(72) Go háirithe, féadfar préimheanna i leith feirmeoireacht orgánach maidir le talamh orgánach a chothabháil agus nó talamh a athrú ina thalamh orgánach a áireamh sa tacaíocht do ghealltanais bhainistíochta. Ar bhonn na hanailíse doimhne a dhéanann na Ballstáit ar an earnáil orgánach, agus na cuspóirí atá beartaithe acu a ghnóthú i ndáil le táirgeadh orgánach á gcur san áireamh, ba cheart dóibh feirmeoireacht orgánach a mheas le haghaidh gealltanais bhainistíochta i gcomhréir lena riachtanais chríochacha shonracha, tacaíocht a leithdháileadh chun sciar na talún talmhaíochta arna bainistiú faoin scéim feirmeoireachta orgánaí a mhéadú, agus a áirithiú go mbeidh na buiséid a leithdháiltear ag teacht leis an bhfás a bhfuiltear ag súil leis sa táirgeadh orgánach. D'fhéadfaí a áireamh freisin sa tacaíocht do ghealltanais bhainistíochta íocaíochtaí i leith cineálacha eile idirghabhála lena dtugtar tacaíocht do chórais táirgeachta atá neamhdhíobhálach don chomhshaol amhail agra-éiceolaíocht, talmhaíocht chaomhantais agus táirgeadh comhtháite; seirbhísí comhshaoil agus aeráide maidir le foraoisí agus caomhnú foraoisí; préimheanna le leith foraoisí agus i leith córais agrafhoraoiseachta a bhunú; leas ainmhithe; acmhainní géiniteacha a chaomhnú, a úsáid ar bhealach inbhuanaithe agus a fhorbairt, go háirithe trí mhodhanna traidisiúnta póraithe. Ba cheart cead a bheith ag na Ballstáit scéimeanna eile a fhorbairt faoin gcineál idirghabhála sin ar bhonn a gcuid riachtanas. Níor cheart an cineál íocaíochta sin costais bhreise agus ioncam tarscaoilte a chumhdach ach i gcás ina dtiocfaidh siad as gealltanais a théann thar bhonnlíne na gcaighdeán agus na riachtanas éigeantach arna mbunú le dlí an Aontais agus an dlí náisiúnta, agus na coinníollachta, mar a leagtar síos sa Phlean Straitéiseach CBT. Ba cheart é a bheith indéanta gealltanais a bhaineann leis an gcineál idirghabhála sin a dhéanamh ar feadh tréimhse réamhshocraithe bliana nó roinnt blianta agus imeacht thar 7 mbliana i gcás ina mbeadh údar cuí leis.

(73) Le hidirghabhálacha foraoiseachta, ba cheart rannchuidiú le cur chun feidhme theachtaireacht ón gCoimisiún an 16 Iúil 2021 dar teideal New EU Forest Strategy for 2030 [Straitéis Foraoise Nua an Aontais do 2030] agus, i gcás inarb iomchuí, le húsáid córas agrafhoraoiseachta a leathnú. Ba cheart dóibh a bheith bunaithe ar chláir foraoise náisiúnta nó fho-náisiúnta na mBallstát nó ar ionstraimí coibhéiseacha lenar cheart cur leis na gealltanais a thagann as Rialachán (AE) 2018/841 ó Pharlaimint na hEorpa agus ón gComhairle (26) agus ar na gealltanais sin a rinne na Comhdhálacha Airí maidir le Cosaint Foraoisí san Eoraip. Ba cheart idirghabhálacha a bheith bunaithe ar phleananna bainistithe inbhuanaithe foraoisí nó ar ionstraimí coibhéiseacha lena gcuirtear san áireamh mar is cuí stóráil éifeachtach carbóin agus ceapadh carbóin ón atmaisféar agus, ag an am céanna, lena bhfeabhsaítear cosaint na bithéagsúlachta, agus d'fhéadfadh sé gur forbairt limistéar foraoise agus bainistiú inbhuanaithe foraoisí a bheadh i gceist leo, lena n-áirítear talamh a fhoraoisiú, dóiteáin a chosc agus córais agrafhoraoiseachta a chruthú agus a athghiniúint; acmhainní foraoise a chosaint, a athbhunú agus a fheabhsú, agus riachtanais maidir le hoiriúnú á gcur san áireamh; infheistíochtaí lena ndéantar caomhnú agus athléimneacht foraoise, agus seirbhísí éiceachórais foraoise agus aeráide, a ráthú agus a fheabhsú; agus bearta agus infheistíochtaí mar thacaíocht leis an bhfuinneamh in-athnuaite agus leis an mbithgheilleagar.

(74) Chun ioncam cothrom agus earnáil talmhaíochta athléimneach ar fud chríoch an Aontais a áirithiú, ba cheart cead a bheith ag na Ballstáit tacaíocht a dheonú d'fheirmeoirí i limistéir a bhfuil srianta nádúrtha nó srianta limistéarshonracha eile ag gabháil dóibh, lena n-áirítear limistéir shléibhe agus oileánacha. A mhéid a bhaineann le híocaíochtaí le haghaidh limistéir a bhfuil srianta nádúrtha agus srianta shonracha eile ag gabháil dóibh, ba cheart an t-ainmniú arna dhéanamh de bhun Airteagal 32 de Rialachán (AE) Uimh. 1305/2013 leanúint d’fheidhm a bheith aige.

(75) Chun go gcuirfear breisluach feabhsaithe an Aontais i dtaca leis an gcomhshaol ar fáil le CBT agus chun go dtreiseofar na sineirgí le maoiniú infheistíochtaí sa dúlra agus sa bhithéagsúlacht, ní mór beart ar leithligh a choinneáil arb é is aidhm dó tairbhithe a chúiteamh as na míbhuntáistí a bhaineann le cur chun feidhme Natura 2000, a bunaíodh le Treoir 92/43/CEE, agus le cur chun feidhme Threoir 2000/60/CE. Dá bhrí sin, ba cheart leanúint de thacaíocht a dheonú d'fheirmeoirí agus do shealbhóirí foraoise chun cabhrú le haghaidh a thabhairt ar na míbhuntáistí sonracha a eascraíonn as cur i bhfeidhm Threoracha 92/43/CEE agus 2009/147/CE agus chun rannchuidiú le bainistiú éifeachtach láithreán Natura 2000. Ba cheart tacaíocht a chur ar fáil freisin d'fheirmeoirí chun cabhrú le haghaidh a thabhairt ar mhíbhuntáistí i limistéir abhantracha a eascraíonn as cur i bhfeidhm Threoir 2000/60/CE. Ba cheart an tacaíocht a bheith nasctha le ceanglais shonracha a bhfuil tuairisc orthu sna Pleananna Straitéiseacha CBT a théann thar na caighdeáin agus na ceanglais éigeantacha ábhartha. Ba cheart do na Ballstáit a áirithiú freisin nach mbeidh cistiú dúbailte le héiciscéimeanna mar thoradh ar íocaíochtaí le feirmeoirí, agus, ag an am céanna, dóthain solúbthachta a cheadú i bPleananna Straitéiseacha CBT chun comhlántacht idir idirghabhálacha éagsúla a éascú. Ina theannta sin, ba cheart do na Ballstáit riachtanais shonracha limistéir Natura 2000 a chur san áireamh agus dearadh ghinearálta na bPleananna Straitéiseacha CBT á shocrú.

(76) Ba cheart cuspóirí CBT a shaothrú freisin trí thacaíocht a thabhairt d'infheistíochtaí, idir infheistíochtaí táirgiúla agus infheistíochtaí neamhtháirgiúla, ar an bhfeirm agus lasmuigh den fheirm. D'fhéadfadh na hinfheistíochtaí sin a bheith bainteach, inter alia, le bonneagar a bhaineann leis an talmhaíocht agus an fhoraoiseacht a fhorbairt, a nuachóiriú nó a oiriúnú don athrú aeráide, lena n-áirítear rochtain ar thalamh feirme nó foraoise, feabhsú agus comhdhlúthú talún, cleachtais agrafhoraoiseachta agus soláthar agus caomhnú fuinnimh agus uisce. Chomh maith leis sin, d'fhéadfadh sé infheistíochtaí a chumhdach chun acmhainn talmhaíochta nó foraoiseachta a athbhunú tar éis tubaistí nádúrtha, teagmhais dhíobhálacha aeráide nó teagmhais thurraingeacha, lena n-áirítear dóiteáin, stoirmeacha, tuilte, lotnaidí agus galair. Chun comhsheasmhacht na bPleananna Straitéiseacha CBT le cuspóirí an Aontais a áirithiú ar bhealach níos fearr, agus chun cothrom na Féinne a áirithiú idir na Ballstáit, ba cheart liosta diúltach d’ábhair infheistíochta a chur san áireamh sa Rialachán seo. Ba cheart do na Ballstáit an úsáid is fearr a bhaint as na cistí atá ar fáil le haghaidh infheistíochtaí tríd an tacaíocht le haghaidh infheistíochtaí a ailíniú le rialacha ábhartha an Aontais i réimse an chomhshaoil agus i réimse leas na n-ainmhithe.

(77) Ní mór d’fheirmeoirí óga, ach go háirithe, a gcuid feirmeacha a nuachóiriú chun go mbeidh siad inmharthana san fhadtéarma. Is minic, áfach, iad taobh le láimhdeachas íseal sna céad bhlianta gnó. Dá bhrí sin, tá sé tábhachtach go ndéanfaidh na Ballstáit idirghabhálacha infheistíochta arna ndéanamh ag feirmeoirí óga a éascú agus tosaíocht a thabhairt dóibh. Chuige sin, ba cheart cead a bheith ag na Ballstáit rátaí tacaíochta níos airde agus coinníollacha fabhracha eile le haghaidh infheistíochtaí i ngabháltais feirmeoirí óga a leagan síos ina bPleananna Straitéiseacha CBT. Ba cheart cead a bheith ag na Ballstáit tacaíocht infheistíochta mhéadaithe a thabhairt d’fheirmeacha beaga freisin.

(78) Agus tacaíocht á tabhairt acu d'infheistíochtaí, ba cheart do na Ballstáit an cuspóir trasghearrtha maidir leis an talmhaíocht agus ceantair thuaithe a nuachóiriú a chur san áireamh tríd an eolas, an nuálaíocht agus an digitiú a chothú agus a roinnt i limistéir thalmhaíochta agus thuaithe, agus trína nglacadh a spreagadh. Tacaíocht d’infheistíochtaí i suiteáil teicneolaíochtaí digiteacha sa talmhaíocht, san fhoraoiseacht agus i limistéir thuaithe, amhail infheistíochtaí san fheirmeoireacht bheacht, sráidbhailte cliste, gnólachtaí tuaithe agus bonneagar teicneolaíochta faisnéise agus cumarsáide, ba cheart í a áireamh sa tuairisc sna Pleananna Straitéiseacha CBT ar rannchuidiú na bpleananna sin leis an gcuspóir ginearálta trasghearrtha.

(79) Agus cuspóir an Aontais á chur san áireamh go mbeadh dea-stádas ag dobharlaigh agus gur ghá go mbeadh infheistíochtaí i gcomhréir leis an gcuspóir sin, tá sé tábhachtach rialacha a leagan síos maidir leis an tacaíocht do nuachóiriú agus d’fhorbairt bonneagair uisciúcháin ionas nach gcuirfear an cuspóir sin i mbaol le húsáid uisce talmhaíochta.

(80) I bhfianaise gur gá an bhearna infheistíochta in earnáil talmhaíochta an Aontais a líonadh agus feabhas a chur ar an rochtain ar mhaoiniú do ghrúpaí tosaíochta, go háirithe feirmeoirí óga agus feirmeoirí nua a bhfuil próifílí riosca níos airde ag baint leo, ba cheart úsáid ráthaíocht AE faoi InvestEU agus teaglaim de dheontais agus d'ionstraimí airgeadais a spreagadh. Ós rud go bhfuil difríocht mhór san úsáid a bhaintear as ionstraimí airgeadais ó Bhallstát go Ballstát i dtaca leis an rochtain ar mhaoiniú, forbairt na hearnála baincéireachta, rioscaí caipitil a bheith ann, an t-eolas ar riaracháin phoiblí agus líon féideartha tairbhithe, ba cheart do na Ballstáit spriocanna iomchuí, tairbhithe agus coinníollacha fabhracha, agus rialacha féideartha eile maidir le hincháilitheacht, a bhunú ina bPleananna Straitéiseacha CBT.

(81) Ar na bacainní suntasacha atá fós roimh fheirmeoirí óga, roimh fheirmeoirí nua agus roimh iontrálaithe nua eile, tá rochtain ar thalamh, praghsanna arda nó rochtain ar chreidmheas. Is mó an bhagairt an luaineacht praghsanna ar a gcuid gnólachtaí ar ionchuir agus ar tháirgí araon agus tá riachtanais mhóra orthu i dtaca le hoiliúint i scileanna fiontraíochta, coisc ar riosca agus bainistíochta riosca. Dá bhrí sin, tá sé ríthábhachtach leanúint den tacaíocht a thabhairt maidir le gnólachtaí nua agus feirmeacha nua a chur ar bun. Ba cheart cead a bheith ag na Ballstáit freisin coinníollacha fabhracha a leagan síos ina bPleananna Straitéiseacha CBT d’ionstraimí airgeadais d’fheirmeoirí óga, d’fheirmeoirí nua agus d’iontrálaithe nua eile. Ba cheart an uasmhéid cúnaimh maidir le cabhrú le feirmeoirí óga dul i mbun gnó agus le nuthionscnamh gnólachtaí tuaithe a mhéadú go EUR 100 000, ar féidir rochtain a fháil air freisin trí bhíthin an chineál tacaíochta ar ionstraim airgeadais é nó i gcomhar leis.

(82) I bhfianaise an ghá lena áirithiú go mbeidh uirlisí bainistithe riosca iomchuí ann, an tacaíocht chun cabhrú le feirmeoirí a rioscaí táirgeachta agus ioncaim a bhainistiú, ba cheart í a choinneáil agus a leathnú faoi CETFT. Go sonrach, ba cheart a bheith in ann leanúint le préimheanna árachais agus cistí frithpháirteacha, lena n-áirítear uirlis cobhsaithe ioncaim, ach ba cheart tacaíocht a chur ar fáil freisin d’uirlisí bainistithe riosca eile. Sa bhreis air sin, ba cheart an raon feidhme a bheith ag gach cineál uirlise bainistithe riosca rioscaí táirgeachta nó ioncaim a chumhdach agus a bheith indírithe ar earnálacha talmhaíochta nó ar limistéir chríochacha inar gá iad. Ba cheart cead a bheith ag na Ballstáit úsáid a bhaint as simplithe nós imeachta, amhail brath ar innéacsanna chun táirgeadh agus ioncam an fheirmeora a ríomh, agus ag an am céanna freagrúlacht iomchuí a áirithiú sna huirlisí maidir le feidhmíocht aonair na bhfeirmeoirí agus róchúiteamh caillteanas a sheachaint.

(83) Leis an tacaíocht sin, ba cheart a bheith in ann comhar idir dhá eintiteas ar a laghad a bhunú agus a chur chun feidhme d’fhonn cuspóirí CBT a ghnóthú. Ba cheart gur féidir gach gné de chomhar den sórt sin a bheith i dtacaíocht den sórt sin, amhail scéimeanna cáilíochta a chur ar bun agus gníomhaíochtaí faisnéise agus cur chun cinn a dhéanamh i leith scéimeanna cáilíochta; gníomhaíocht chomhpháirteach chomhshaoil agus ar son na haeráide; slabhraí soláthair gairide agus margaí áitiúla a chur chun cinn; treoirthionscadail; tionscadail grúpaí oibríochtúla laistigh de thionscadail forbartha áitiúla de chuid CEN, sráidbhailte cliste, clubanna ceannaitheoirí agus comharghrúpaí roinnte innealra; comhpháirtíochtaí feirme; pleananna bainistithe foraoise; líonraí agus braislí; feirmeoireacht shóisialta; talmhaíocht arna tacú ag an bpobal; gníomhaíochtaí faoi raon feidhme LEADER; agus grúpaí táirgeoirí agus eagraíochtaí táirgeoirí a chur ar bun, chomh maith le foirmeacha comhair eile a mheastar is gá chun cuspóirí sonracha CBT a ghnóthú.

(84) Tá sé tábhachtach tacú le cineál áirithe comhair a ullmhú, go háirithe do ghrúpaí oibríochtúla CEN, do ghrúpaí LEADER, do straitéisí sráidbhailte cliste.

(85) Sa teachtaireacht maidir le “Todhchaí an Bhia agus na Feirmeoireachta”, déantar tagairt don mhalartú faisnéise agus don fhócas ar an nuálaíocht mar chuspóir trasghearrtha do CBT nua. Le CBT, ba cheart leanúint de thacú leis an tsamhail nuálaíochta idirghníomhach, lena bhfeabhsaítear an comhar idir gníomhaithe chun an úsáid is fearr a bhaint as eolas comhlántach d'fhonn réitigh atá réidh lena gcur i gcleachtas a scaipeadh. Ba cheart seirbhísí comhairleacha feirme a neartú faoi AKIS. Leis an bPlean Straitéiseach CBT, ba cheart faisnéis a chur ar fáil ar an gcaoi a n-oibreoidh comhairleoirí, taighdeoirí agus an líonra náisiúnta CBT le chéile. Gach Ballstát nó réigiún, de réir mar is iomchuí, chun a chuid AKIS a neartú agus i gcomhréir lena chur chuige straitéiseach AKIS, ba cheart dóibh a bheith in ann maoiniú a dhéanamh ar roinnt gníomhaíochtaí atá dírithe ar eolas a chomhroinnt agus ar an nuálaíocht, agus an fhorbairt a dhéanann feirmeoirí maidir straitéisí ar leibhéal na feirme a éascú chun athléimneacht feirme a ngabháltais a mhéadú, trí úsáid a bhaint as na cineálacha idirghabhála a fhorbraítear leis an Rialachán seo. Ina theannta sin, ba cheart do gach Ballstát straitéis a bhunú chun teicneolaíochtaí digiteacha a fhorbairt agus chun na teicneolaíochtaí sin a úsáid chun a léiriú conas a mhéadófar an digitiú sa talmhaíocht agus i gceantair thuaithe.

(86) Le CERT, ba cheart leanúint de chineálacha idirghabhála ar íocaíochtaí díreacha iad agus cineálacha idirghabhála in earnálacha áirithe a mhaoiniú, agus san am céanna ba cheart, le CETFT, leanúint de chineálacha idirghabhála le haghaidh forbairt tuaithe a mhaoiniú. Ba cheart na rialacha maidir le CBT a bhainistiú ar leithligh don dá chiste agus do na gníomhaíochtaí a dtacaítear le gach ceann acu, agus é á chur san áireamh go dtugtar tuilleadh solúbthachta agus coimhdeachta do na Ballstáit chun a gcuspóirí a ghnóthú leis an tsamhail seachadta. Na cineálacha idirghabhála faoin Rialachán seo, ba cheart dóibh an tréimhse ón 1 Eanáir 2023 go dtí an 31 Nollaig 2027 a chumhdach.

(87) Ba cheart tacaíocht d'íocaíochtaí díreacha faoi na Pleananna Straitéiseacha CBT a thabhairt laistigh de na leithdháiltí náisiúnta a shocrófar leis an Rialachán seo. Ba cheart a léiriú leis na leithdháiltí náisiúnta sin go leanfar de na hathruithe trína ndéantar méadú de réir a chéile ar leithdháiltí do na Ballstáit ina bhfuil an leibhéal tacaíochta is ísle in aghaidh an heicteáir chun an difríocht idir sin agus 90 % de mheán an Aontais a laghdú 50 %. Chun laghdú an tsásra íocaíochtaí agus an úsáid a bhaintear as a thoradh sa Bhallstát a chur san áireamh, ba cheart ligean do na leithdháiltí táscacha airgeadais iomlána in aghaidh na bliana i bPlean Straitéiseach CBT de chuid Ballstáit a bheith níos mó ná an leithdháileadh náisiúnta.

(88) Chun bainistiú chistí CETFT a éascú, ba cheart ráta ranníocaíochta aonair a shocrú do thacaíocht ó CETFT i ndáil le caiteachas poiblí sna Ballstáit. Chun aird a thabhairt ar a dtábhacht nó ar a nádúr ar leith, ba cheart rátaí ranníocaíochta sonracha a shocrú maidir le cineálacha áirithe oibríochta. Chun maolú a dhéanamh ar na srianta sonracha atá ann de thoradh a leibhéil forbartha, a n-iargúltachta nó toisc limistéir a bheith ina n-oileáin, ba cheart ráta cuí ranníocaíochta CETFT a shocrú i gcomhair na réigiún beagfhorbartha, i gcomhair na réigiún is forimeallaí, agus na n-oileán beag Aeigéach, agus i gcomhair na réigiún trasdula.

(89) Ba cheart critéir oibiachtúla a bhunú chun réigiúin agus limistéir a aicmiú ar leibhéal an Aontais le haghaidh tacaíocht ó CETFT. Chuige sin, ba cheart sainaithint na réigiún agus na limistéar ar leibhéal an Aontais a bheith bunaithe ar chóras coiteann aicmithe na réigiún a bunaíodh le Rialachán (CE) Uimh. 1059/2003 ó Pharlaimint na hEorpa agus ón gComhairle (27). Ba cheart na haicmithe agus na sonraí is déanaí a úsáid chun tacaíocht leordhóthanach a áirithiú, go háirithe chun aghaidh a thabhairt ar réigiúin atá tite ar gcúl agus ar éagothromaíochtaí idir-réigiúnacha laistigh de Bhallstát.

(90) Le CETFT, níor cheart tacaíocht a chur ar fáil d'infheistíochtaí a bheadh díobhálach don chomhshaol. Dá bhrí sin, is gá foráil a dhéanamh sa Rialachán seo do roinnt rialacha eisiaimh. Go háirithe, le CETFT, níor cheart infheistíochtaí san uisciú a mhaoiniú nach gcuidíonn le dea-stádas an dobharlaigh nó na ndobharlach lena mbaineann a ghnóthú nó a chaomhnú, agus níor cheart leis infheistíochtaí san fhoraoisiú a mhaoiniú nach bhfuil ag teacht leis na cuspóirí comhshaoil agus leis na cuspóirí a bhaineann leis an aeráid i gcomhréir le prionsabail bainistithe inbhuanaithe foraoisí.

(91) Chun maoiniú leordhóthanach do thosaíochtaí áirithe a áirithiú, ba cheart rialacha maidir le leithdháiltí airgeadais íosta agus uasta do na tosaíochtaí sin a shocrú. Ba cheart do na Ballstáit ar a laghad méid arb ionann é agus 3 % d'imchlúdach bliantúil a n-íocaíochtaí díreacha a chur i leataobh roimh aon aistriú le haghaidh idirghabhálacha atá spriocdhírithe ar athnuachan glúine. Le hidirghabhálacha den sórt sin, féadfar tacaíocht ioncaim fheabhsaithe agus tacaíocht maidir le dul i mbun gnó a áireamh. I bhfianaise a thábhachtaí atá tacaíocht infheistíochta d’fheirmeoirí óga le go mbeidh a bhfeirmeacha inmharthana san fhadtéarma agus chun tarraingteacht na hearnála a threisiú, ba cheart sciar den chaiteachas le haghaidh na n-idirghabhálacha infheistíochta a bhfuil ráta tacaíochta níos airde d’fheirmeoirí óga acu a chur san áireamh freisin san íosmhéid atá le forchoimeád chun rannchuidiú leis an gcuspóir sonrach a ghnóthú feirmeoirí óga agus feirmeoirí nua a mhealladh agus a chothú agus forbairt gnó inbhuanaithe a éascú i gceantair thuaithe.

(92) D’fhonn a áirithiú go gcuirfear maoiniú leordhóthanach ar fáil faoi CBT chun cuspóirí comhshaoil, cuspóirí a bhaineann leis an aeráid agus cuspóirí leasa ainmhithe a ghnóthú i gcomhréir le tosaíochtaí an Aontais, ba cheart sciar áirithe de thacaíocht CETFT, lena n-áirítear infheistíochtaí, agus íocaíochtaí díreacha a fhorchoimeád chun na gcríoch sin. Ós rud é go bhfuil na scéimeanna aeráide, comhshaoil agus leasa ainmhithe á dtabhairt isteach den chéad uair faoi íocaíochtaí díreacha, ba cheart solúbthachtaí áirithe maidir le pleanáil agus cur chun feidhme a dheonú, go háirithe sa chéad 2 bhliain, chun ligean do na Ballstáit agus d’fheirmeoirí taithí a fháil agus cur chun feidhme rianúil agus rathúil a áirithiú, agus leibhéal na n-uaillmhianta comhshaoil agus na n-uaillmhianta a bhaineann leis an aeráid faoi CETFT á gcur san áireamh freisin. D'fhonn an uaillmhian fhoriomlán chomhshaoil agus an uaillmhian fhoriomlán a bhaineann leis an aeráid a urramú, ba cheart an tsolúbthacht sin a cheapadh i gcreat agus a bheith faoi réir cúitimh laistigh de theorainneacha áirithe.

(93) Tá éifeachtacht an chur chuige LEADER don fhorbairt áitiúil cruthaithe ó thaobh forbairt na limistéar tuaithe a chur chun cinn trí na riachtanais il-earnálacha don fhorbairt inginiúil tuaithe a chur san áireamh go hiomlán trína chur chuige ón mbonn aníos. Ba cheart, dá bhrí sin, leanúint de LEADER sa todhchaí agus ba cheart a chur i bhfeidhm leanúint de bheith éigeantach agus leithdháileadh íosta aige faoi CETFT.

(94) I bhfianaise a thábhachtaí atá sé dul i ngleic leis an athrú aeráide i gcomhréir leis na gealltanais a thug an tAontas Comhaontú Pháras agus Spriocanna Forbartha Inbhuanaithe na Náisiún Aontaithe a chur chun feidhme, ba cheart, le CBT, rannchuidiú le príomhshruthú na ngníomhaíochtaí a dhéantar ar son na haeráide i mbeartais an Aontais agus leis an sprioc a ghnóthú go mbeadh 30 % de caiteachas bhuiséad an Aontais ag tacú le cuspóirí aeráide. Le gníomhaíochtaí faoi CBT, táthar ag súil go ranníocfar 40 % d'imchlúdach airgeadais foriomlán CBT le cuspóirí a bhaineann leis an aeráid a ghnóthú. Ba cheart gníomhaíochtaí ábhartha a shainaithint le linn ullmhú agus chur chun feidhme na bPleananna Straitéiseacha CBT, agus athmheasúnú a dhéanamh ar na gníomhaíochtaí sin mar chuid de na meastóireachtaí agus na próisis athbhreithnithe ábhartha.

(95) I gcás nach bhfuil aonadmhéideanna bunaithe ar chostais iarbhír nó ar ioncam tarscaoilte, ba cheart do na Ballstáit an leibhéal iomchuí tacaíochta a shocrú bunaithe ar a measúnú ar riachtanais. D'fhéadfadh an t-aonadmhéid iomchuí a bheith ina raon d'aonadmhéideanna iomchuí seachas ina aonadmhéid aonair aonfhoirmeach nó ina mheán-aonadmhéid. Dá bhrí sin, ba cheart cead a bheith ag na Ballstáit freisin, ina bPleananna Straitéiseacha CBT, uas-aonadmhéid nó íos-aonadmhéid a bhfuil údar maith leis a leagan síos le haghaidh idirghabhálacha áirithe gan dochar do na forálacha maidir le leibhéal na n-íocaíochtaí do na hidirghabhálacha ábhartha.

(96) An fhreagracht a aistriú chuig na Ballstáit as riachtanais a mheas agus spriocanna a ghnóthú, tá dlúthbhaint aige sin leis an tsolúbthacht bhreise atá ann chun an teaglaim de chineálacha idirghabhála ar íocaíochtaí díreacha iad, cineálacha idirghabhála in earnálacha áirithe agus cineálacha idirghabhála le haghaidh forbairt tuaithe a bhunú. Ba cheart tacú leis an méid sin trí sholúbthacht áirithe a bheith ann chun leithdháiltí náisiúnta ábhartha na gcistí a choigeartú. Nuair a measann Ballstáit go bhfuil an t-imchlúdach a leithdháileadh roimh ré ró-íseal chun na bearta go léir atá beartaithe a chuimsiú, bheadh údar le roinnt solúbthachta dá bharr sin, ach san am céanna ní mór luaineachtaí móra a sheachaint i leibhéal na tacaíochta dírí bliantúla ioncaim i gcomparáid leis na méideanna atá ar fáil le haghaidh idirghabhálacha ilbhliantúla faoi CETFT.

(97) Chun breisluach an Aontais a fheabhsú agus chun margadh inmheánach talmhaíochta feidhmiúil a chaomhnú, agus chun cuspóirí sonracha agus ginearálta CBT a shaothrú, níor cheart do na Ballstáit cinntí a dhéanamh de bhun an Rialacháin seo ina n-aonar ach faoi chuimsiú próiseas struchtúrach ar cheart dó teacht as Plean Straitéiseach CBT. Le rialacha ón mbarr anuas de chuid an Aontais, ba cheart cuspóirí sonracha uile-Aontais CBT a leagan síos, mar aon leis na príomhchineálacha idirghabhála, an creat feidhmíochta agus an struchtúir rialachais. Is é is aidhm do dháileadh dualgas den sórt sin a áirithiú go gcomhfhreagróidh na hacmhainní a infheistítear go hiomlán do na torthaí a ghnóthaítear.

(98) Chun a áirithiú go mbeidh gné straitéiseach shoiléir ag na Pleananna Straitéiseacha CBT sin agus chun na naisc le beartais eile de chuid an Aontais a éascú, agus go háirithe le spriocanna náisiúnta fadtéarmacha seanbhunaithe a thagann as reachtaíocht an Aontais nó as comhaontuithe idirnáisiúnta amhail na comhaontuithe sin a bhaineann leis an athrú aeráide, le foraoisí, leis an mbithéagsúlacht agus le huisce, is iomchuí aon Phlean Straitéiseach CBT amháin a bheith ag gach Ballstát, lena gcuirfí a chuid forálacha bunreachtúla agus institiúideacha san áireamh. Féadfar idirghabhálacha réigiúnaithe a áireamh sa Phlean Straitéiseach CBT, i gcás inarb iomchuí.

(99) Agus iad i mbun na Pleananna Straitéiseacha CBT a fhorbairt, ba cheart do na Ballstáit anailís a dhéanamh ar an staid shonrach ina bhfuil siad agus ar a gcuid riachtanas sonrach, spriocanna a shocrú maidir le cuspóirí CBT a ghnóthú agus idirghabhálacha a cheapadh lenar féidir na spriocanna sin a ghnóthú, idirghabhálacha a bheidh á n-oiriúnú do na comhthéacsanna sonracha náisiúnta agus idirnáisiúnta, lena n-áirítear na comhthéascanna sin de na réigiúin is forimeallaí. Le próiseas den sórt sin, ba cheart tuilleadh coimhdeachta a chur chun cinn faoi chuimsiú creat comhchoiteann de chuid an Aontais, agus san am céanna ba cheart prionsabail ghinearálta dhlí an Aontais agus cuspóirí CBT a áirithiú. Is iomchuí dá bharr sin na rialacha maidir le struchtúr agus inneachar na bPleananna Straitéiseacha CBT a shocrú.

(100) Chun a áirithiú go ndéanfar spriocanna a shocrú sna Ballstáit agus go ndéanfar na hidirghabhálacha a dhearadh ar bhealach iomchuí agus go méadófar leo an rannchuidiú le cuspóirí CBT a ghnóthú, ní mór straitéis na bPleananna Straitéiseacha CBT a bhunú ar réamh-anailís ar na comhthéacsanna áitiúla agus ar mheasúnú ar riachtanais i ndáil le cuspóirí CBT. Tá sé tábhachtach freisin a áirithiú gur féidir a léiriú ar bhealach leordhóthanach sna Pleananna Straitéiseacha CBT athruithe ar choinníollacha na mBallstát, ar struchtúir (idir inmheánach agus sheachtrach) na mBallstát agus ar staid an mhargaidh sna Ballstáit agus, dá bhrí sin, gur féidir iad a choigeartú le himeacht ama chun na hathruithe sin a léiriú.

(101) Ba cheart gurbh é ba aidhm leis na Pleananna Straitéiseacha CBT comhleanúnachas feabhsuithe idir iliomad uirlisí CBT a áirithiú, ós rud é gur cheart dóibh cineálacha idirghabhála a chumhdach ar íocaíochtaí díreacha iad, cineálacha idirghabhála in earnálacha áirithe agus cineálacha idirghabhála le haghaidh forbairt tuaithe. Ba cheart dóibh cuíchóiriú agus oiriúnacht na roghanna a dhéanfaidh na Ballstáit do thosaíochtaí agus cuspóirí an Aontais a áirithiú agus a léiriú freisin. Ag teacht as sin, ba cheart a áireamh sna Pleananna Straitéiseacha CBT forléargas agus míniú faoi na huirlisí lena n-áiritheofar dáileadh níos cothroime agus spriocdhíriú níos éifeachtaí agus níos éifeachtúla i ndáil le tacaíocht ioncaim. Is iomchuí, dá bharr sin, straitéis idirghabhála atá bunaithe ar thorthaí agus ar chuspóirí sonracha CBT a bheith ann, lena n-áirítear spriocanna cainníochtaithe a bhaineann leis na cuspóirí sin. Ionas gur féidir faireachán a dhéanamh orthu ar bhonn bliantúil, is iomchuí go mbeadh na spriocanna sin bunaithe ar tháscairí toraidh.

(102) Leis an stratéis idirghabhála. ba cheart béim a leagan freisin ar an gcomhlántacht idir uirlisí CBT agus le beartais eile de chuid an Aontais araon. Go háirithe, ba cheart an reachtaíocht chomhshaoil agus aeráide ábhartha a chur san áireamh le gach Plean Straitéiseach CBT, agus ba cheart pleananna náisiúnta a eascraíonn as an reachtaíocht sin a thuairisciú mar chuid den anailís ar an staid mar atá (“anailís SWOT”). Is iomchuí na gníomhartha reachtacha ar cheart tagairt dóibh go sonrach sa Phlean Straitéiseach CBT a liostú.

(103) Ós rud é gur cheart solúbthacht a thabhairt do na Ballstáit i dtaca leis an rogha cuid de dhearadh agus cur chun feidhme a bPleananna Straitéiseacha CBT a tharmligean ar an leibhéal réigiúnach ar bhonn creat náisiúnta, chun an comhordú idir na réigiúin a éascú le dul i ngleic le dúshláin ar an leibhéal náisiúnta, is iomchuí tuairisc a bheith sna Pleananna Straitéiseacha CBT ar an idirghníomhú idir na hidirghabhálacha náisiúnta agus réigiúnacha.

(104) Ós rud é gur cheart do na Pleananna Straitéiseacha CBT ceadú don Choimisiún a fhreagracht a ghlacadh as buiséad an Aontais a bhainistiú agus deimhneacht dhlíthiúil a chur ar fáil do na Ballstáit maidir le heilimintí áirithe den Phlean Straitéiseach CBT, is iomchuí tuairisc shonrach ar na hidirghabhálacha aonair a bheith sna Pleananna Straitéiseacha CBT, lena n-áirítear na coinníollacha incháilitheachta, na leithdháiltí buiséadacha agus na costais aonaid. Is gá plean airgeadais a bheith ann chun léargas a thabhairt ar na gnéithe buiséadacha uile agus maidir le gach idirghabháil, mar aon le plean sprice.

(105) Chun a áirithiú go dtosóidh Pleananna Straitéiseacha CBT láithreach agus go gcuirfear chun feidhme go héifeachtúil iad, ba cheart tacaíocht CERT agus CETFT a bheith bunaithe ar chreatchoinníollacha riaracháin fónta a bheith ann. Ba cheart, dá bhrí sin, struchtúir rialachais agus chomhordúcháin gach Plean Straitéisigh CBT, lena n-áirítear na córais rialaithe agus na pionóis, a shainaithint i ngach Plean Straitéiseach CBT féin, agus ba cheart an struchtúr faireacháin agus rialachais a áireamh iontu freisin.

(106) I bhfianaise thábhacht an chuspóra shonraigh maidir leis an talmhaíocht agus le ceantair thuaithe a athchóiriú, agus i bhfianaise a chineáil trasghearrtha, is iomchuí go n-áireodh na Ballstáit ina bPleananna Straitéiseacha CBT tuairisc dhílis ar an gcaoi a rannchuidíonn na Pleananna Straitéiseacha CBT leis an gcuspóir sin a ghnóthú, lena n-áirítear a rannchuidiú leis an aistriú digiteach.

(107) I bhfianaise na n-ábhar imní a bhaineann leis an ualach riaracháin faoin mbainistíocht roinnte, ba cheart díriú go sonrach ar an simpliú sa Phlean Straitéiseach CBT.

(108) Ós rud é nach iomchuí don Choimisiún faisnéis is féidir a mheas mar fhaisnéis cúlra nó stairiúil, nó a thagann faoi fhreagracht na mBallstát, a fhormheas, ba cheart faisnéis áirithe a chur ar fáil mar Iarscríbhinní a ghabhann leis an bPlean Straitéiseach CBT.

(109) De bhun mhír 22 agus mhír 23 de Chomhaontú idirinstitiúideach an 13 Aibreán 2016 maidir le Reachtóireacht Níos Fearr (28), is gá meastóireacht a dhéanamh ar na cistí ón Aontas ar bhonn na faisnéise arna bailiú trí cheanglais faireacháin shonracha, agus ró-rialáil agus ualaí riaracháin, ar na Ballstáit go háirithe, á seachaint san am céanna. Ar na ceanglais sin, is féidir, i gcás inarb iomchuí, táscairí intomhaiste a áireamh mar bhonn chun meastóireacht a dhéanamh ar éifeachtaí na gcistí ar an talamh.

(110) Is céim ríthábhachtach formheas an Phlean Straitéisigh CBT ag an gCoimisiún chun a áirithiú go ndéantar an beartas a chur chun feidhme i gcomhréir leis na cuspóirí comhpháirteacha. I gcomhréir le prionsabal na coimhdeachta, ba cheart don Choimisiún treoraíocht iomchuí a sholáthar do na Ballstáit maidir le loighicí idirghabhála comhsheasmhacha uaillmhianacha a chur i láthair.

(111) Is gá foráil a dhéanamh maidir leis an deis na Pleananna Straitéiseacha CBT a chlársceidealú agus a athbhreithniú, i gcomhréir leis na coinníollacha a leagtar síos sa Rialachán seo.

(112) Ba cheart d'údarás bainistíochta náisiúnta a bheith freagrach as bainistiú agus cur chun feidhme gach Plean Straitéisigh CBT agus ba cheart dó a bheith ina phríomhphointe teagmhála don Choimisiún. Mar sin féin, i gcás ina ndéileáiltear ar bhonn réigiúnach le gnéithe a bhaineann le beartas forbartha tuaithe, ba cheart na Ballstáit a bheith in ann údaráis bhainistíochta réigiúnacha a bhunú. Ba cheart do na húdaráis bhainistíochta a bheith in ann cuid dá ndualgais a tharmligean agus freagracht a choinneáil as éifeachtúlacht agus as cirte na bainistíochta agus as comhleanúnachas agus comhsheasmhacht an Phlean Straitéisigh CBT a áirithiú chomh maith le comhordú idir an t-údarás bainistíochta náisiúnta agus na húdaráis bhainistíochta réigiúnacha. Ba cheart do na Ballstáit a áirithiú, i dtaca lena bPleananna Straitéiseacha CBT a bhainistiú agus a chur chun feidhme, go ndéanfar leasanna airgeadais an Aontais a chosaint i gcomhréir leis an Rialachán Airgeadais agus Rialachán (AE) 2021/2116.

(113) Ba cheart an fhreagracht as faireachán a dhéanamh ar na Pleananna Straitéiseacha CBT a roinnt idir an t-údarás bainistíochta náisiúnta agus coiste faireacháin náisiúnta arna chur ar bun chun na críche sin. Ba cheart don choiste faireacháin náisiúnta a bheith freagrach as faireachán a dhéanamh ar éifeachtúlacht chur chun feidhme na bPleananna Straitéiseacha CBT. Chuige sin, ba cheart a fhreagrachtaí a shonrú. I gcás ina bhfuil eilimintí sa Phlean Straitéiseach CBT atá bunaithe ag réigiúin, ba cheart do na Ballstáit agus do na réigiúin lena mbaineann a bheith in ann coistí faireacháin réigiúnacha a bhunú agus a chomhdhéanamh. Sa chás sin, ba cheart na rialacha maidir le comhordú leis an gcoiste bainistíochta náisiúnta a shoiléiriú.

(114) Le CETFT, ba cheart, trí chúnamh teicniúil a chur ar fáil, ar thionscnamh an Choimisiúin, tacaíocht a thabhairt do ghníomhaíochtaí a bhaineann le comhlíonadh na gcúraimí dá dtagraítear in Airteagal 7 de Rialachán (AE) 2021/2116. D’fhéadfaí cúnamh teicniúil a chur ar fáil freisin, ar thionscnamh na mBallstát, chun na cúraimí a chomhlíonadh is gá chun riarachán éifeachtach a dhéanamh ar thacaíocht i ndáil leis an bPlean Straitéiseach CBT agus í a chur chun feidhme. Níl méadú ar an gcúnamh teicniúil ar thionscnamh na mBallstát ar fáil ach amháin do na Ballstáit sin nach mó a leithdháileadh CETFT ná EUR 1,1 billiún. Sa tacaíocht ó CETFT do chúnamh teicniúil, ba cheart an méadú ar fhothú acmhainneachta riaracháin a chur san áireamh maidir leis na córais nua rialachais agus rialaithe sna Ballstáit.

(115) I gcomhthéacs ina mbeidh i bhfad níos mó solúbthachta agus coimhdeachta ag na Ballstáit maidir le hidirghabhálacha a cheapadh chun cuspóirí comhchoiteanna a ghnóthú, uirlis ríthábhachtach is ea líonraí chun beartas a spreagadh agus a stiúradh agus chun rannpháirtíocht geallsealbhóirí, comhroinnt eolais agus fothú acmhainneachta a chur chun cinn do Bhallstáit agus gníomhaithe eile. Déanfar raon feidhme na ngníomhaíochtaí líonraithe a leathnú ó fhorbairt tuaithe chun dhá cholún CBT a chuimsiú. Le líonra aonair CBT ar leibhéal an Aontais, ba cheart comhordú níos fearr a áirithiú idir gníomhaíochtaí líonraithe ar leibhéal an Aontais agus ar leibhéil náisiúnta agus réigiúnacha. Ba cheart go dtiocfadh líonraí Eorpacha agus náisiúnta CBT in ionad an Ghréasáin Eorpaigh um Fhorbairt Tuaithe atá ann faoi láthair agus an Líonra CEN-AGRI ar leibhéal an Aontais, agus in ionad na ngréasán náisiúnta tuaithe, faoi seach. Le líonra Eorpach CBT, ba cheart rannchuidiú le gníomhaíochtaí na líonraí náisiúnta CBT a mhéid is féidir. Leis na líonraí, ba cheart ardán a chur ar fáil chun tuilleadh malartaithe faisnéise a chur chun cinn chun feabhas a chur ar chur chun feidhme na bPleananna Straitéiseacha CBT agus torthaí agus breisluach an bheartais a cheapadh ar leibhéal an Aontais, lena n-áirítear an beartas Fís Eorpach agus a chuid tionscadal il-ghníomhaithe. Leis an aidhm chéanna chun an malartú faisnéise agus an nuálaíocht a fheabhsú, ba cheart do CEN, arna chuidiú ag líonraí Eorpacha agus náisiúnta CBT, tacú le cur chun feidhme na samhla nuálaíochta idirghníomhaí i gcomhréir leis an modheolaíocht a leagtar amach sa Rialachán seo.

(116) Ba cheart gach Plean Straitéiseach CBT a bheith faoi réir faireachán rialta ar an gcur chun feidhme agus ar an dul chun cinn atá á dhéanamh i dtreo na spriocanna bunaithe. Ba cheart creat feidhmíochta, faireacháin agus meastóireachta den sórt sin maidir le CBT a bhunú agus é mar aidhm leis an dul chun cinn a dhéanfar i dtaca le cur chun feidhme an bheartais a léiriú agus a thionchar agus a éifeachtúlacht a mheasúnú.

(117) Leis an treorú atá bunaithe ar thorthaí agus a spreagtar leis an tsamhail seachadta, teastaíonn creat feidhmíochta láidir, go háirithe ós rud é go rannchuideodh na Pleananna Straitéiseacha CBT le cuspóirí leathana ginearálta le haghaidh beartais eile faoin mbainistíocht roinnte a ghnóthú. Is é a thugtar le tuiscint le beartas feidhmíochtbhunaithe measúnú bliantúil agus ilbhliantúil ar bhonn aschuir roghnaithe, táscairí torthaí agus tionchair, mar a shainítear sa chreat feidhmíochta, faireacháin agus meastóireachta. Chuige sin, ba cheart tacar teoranta spriocdhírithe táscairí a roghnú ar chaoi ina léirítear, ar bhealach chomh cruinn agus is féidir, cibé acu a rannchuidíonn nó nach rannchuidíonn an idirghabháil dá dtugtar tacaíocht leis na cuspóirí atá beartaithe a ghnóthú. Ba cheart gur féidir, leis na táscairí a bhaineann le cuspóirí sonracha comhshaoil agus le cuspóirí sonracha a bhaineann leis an aeráid, idirghabhálacha a rannchuidíonn le comhlíonadh na ngealltanas a eascraíonn as gníomhartha reachtacha ábhartha an Aontais a chumhdach.

(118) Mar chuid den chreat feidhmíochta, faireacháin agus meastóireachta, ba cheart do na Ballstáit faireachán a dhéanamh ar an dul chun cinn atá déanta agus tuarascáil faoin dul chun cinn atá déanta a chur faoi bhráid an Choimisiúin go bliantúil. An fhaisnéis a sholáthraíonn na Ballstáit, sin í an bonn ba cheart a bheith ag an gCoimisiún chun tuairisciú a dhéanamh ar dhul chun cinn i ndáil le cuspóirí sonracha a ghnóthú le linn thréimhse an Phlean Straitéisigh CBT ar fad, agus croí-thacar táscairí á úsáid aige chun na críche sin.

(119) Ba cheart sásraí a chur i bhfeidhm chun beart a dhéanamh chun leasanna airgeadais an Aontais a chosaint i gcás ina ndiallfaidh an Plean Straitéiseach CBT go suntasach ó na spriocanna a leagtar síos. Dá bhrí sin, ba cheart gur féidir leis an gCoimisiún iarraidh ar na Ballstáit pleananna gníomhaíochta a thíolacadh i gcás ina mbeidh lagfheidhmíocht shuntasach ann nach bhfuil údar cuí léi. D'fhéadfadh fionraí a bheith ina thoradh air sin agus, sa deireadh, laghdú ar chistí ón Aontas mura ngnóthófar na torthaí atá beartaithe.

(120) I gcomhréir le prionsabal na bainistíochta roinnte, ba cheart do na Ballstáit, agus rannpháirtíocht na réigiún á háirithiú acu, i gcás inarb ábhartha, i ndearadh an phlean meastóireachta agus san fhaireachán agus sa mjeastóireacht a dhéantar ar idirghabhálacha réigiúnacha an Phlean Straitéisigh CBT, a bheith freagrach as meastóireacht a dhéanamh ar a bPleananna Straitéiseacha CBT, ach san am céanna ba cheart don Choimisiún a bheith freagrach as sintéis a dhéanamh ar leibhéal an Aontais de mheastóireachtaí ex ante na mBallstát, agus as na meastóireachtaí eatramhacha agus ex ante a dhéanamh ar leibhéal an Aontais.

(121) Chun meastóireacht chuimsitheach agus fhóinteach ar CBT a áirithiú ar leibhéal an Aontais, ba cheart don Choimisiún brath ar tháscairí comhthéacs agus tionchair. Ba cheart na táscairí sin a bheith bunaithe go príomha ar fhoinsí sonraí bunaithe. Ba cheart don Choimisiún agus do na Ballstáit oibriú i gcomhar le chéile chun stóinseacht na sonraí a theastaíonn do na táscairí comhthéacs agus tionchair a áirithiú agus a fheabhsú tuilleadh.

(122) Agus measúnú á dhéanamh ar na Pleananna Straitéiseacha CBT beartaithe, ba cheart don Choimisiún measúnú a dhéanamh ar chomhsheasmhacht agus ar rannchuidiú na bPleananna Straitéiseacha CBT beartaithe le reachtaíocht agus gealltanais chomhshaoil agus aeráide an Aontais agus, go háirithe, leis na spriocanna atá ag an Aontas do 2030 a leagtar amach i dteachtaireacht ón gCoimisiún an 20 Bealtaine 2020 dar teideal A Farm to Fork Strategy for a fair, healthy and environmentally-friendly food system [Straitéis Bithéagsúlachta an Aontais Eorpaigh le haghaidh córas bia atá cóir, sláintiúil agus neamhdhíobhálach don chomhshaol] (“an Straitéis ‘ón bhFeirm go dtí an Forc’”) agus i dteachtaireacht ón gCoimisiún an 20 Bealtaine 2020 dar teideal EU Biodiversity Strategy for 2030: Bringing nature back into our lives [Straitéis Bithéagsúlachta an Aontais le haghaidh 2030: an dúlra a thabhairt ar ais inár saol] (“Straitéis Bithéagsúlachta an Aontais”).

(123) Ba cheart ceangal a chur ar na Ballstáit níos mó uaillmhéine foriomláine a léiriú, ina bPleananna Straitéiseacha CBT, le hais mar a bhí i ndáil le cuspóirí sonracha comhshaoil CBT agus cuspóirí sonracha CBT a bhaineann leis an aeráid. Ba cheart an uaillmhian sin a mheas mar réimse de ghnéithe éagsúla a bhaineann, inter alia, le táscairí tionchair, spriocanna i gcomparáid le táscairí toraidh, dearadh idirghabhálacha, an cur chun feidhme atá beartaithe don chóras coinníollachta, agus pleanáil airgeadais. Ba cheart a cheangal ar na Ballstáit a mhíniú ina bPleananna Straitéiseacha CBT conas a léiríonn siad an uaillmhian fhoriomlán níos mó atá á ceangal, agus tagairt á déanamh do na heilimintí ábhartha éagsúla. Sa mhíniú sin, ba cheart an rannchuidiú náisiúnta le spriocanna an Aontais do 2030 a ghnóthú, mar a leagtar amach sa Straitéis “ón bhFeirm go dtí an Forc” agus i Straitéis Bithéagsúlachta an Aontais.

(124) Ba cheart don Choimisiún tuarascáil achomair a tharraingt suas ar Phleananna Straitéiseacha CBT na mBallstát chun measúnú a dhéanamh ar iarracht chomhpháirteach agus uaillmhian chomhpháirteach na mBallstát aghaidh a thabhairt ar chuspóirí sonracha CBT ag tús na tréimhse cur chun feidhme, agus spriocanna an Aontais do 2030 mar a leagtar amach sa Straitéis “ón bhFeirm go dtí an Forc” agus i Straitéis Bithéagsúlachta an Aontais á gcur san áireamh.

(125) Ba cheart don Choimisiún tuarascáil a chur faoi bhráid Pharlaimint na hEorpa agus na Comhairle chun measúnú a dhéanamh ar an gcaoi a n-oibríonn na Ballstáit an tsamhail seachadta nua agus rannchuidiú iomlán na n-idirghabhálacha a leagtar amach i bPleananna Straitéiseacha CBT na mBallstát chun gealltanais chomhshaoil an Aontais agus gealltanais an Aontais a bhaineann leis an aeráid a chomhlíonadh, go háirithe na gealltanais sin a eascraíonn as an gComhaontú Glas don Eoraip.

(126) Ba cheart feidhm a bheith ag Airteagal 107, Airteagal 108 agus Airteagal 109 CFAE maidir leis an tacaíocht do na cineálacha idirghabhála faoin Rialachán seo. Mar sin féin, i bhfianaise shaintr